text:
Argumentatión í skrift og talu
Vit møta støðugt argumentum og argumentatión í skrift og talu. Tað veri seg í politiskum orðaskifti, kjaki um etiskar spurningar ella vísindaligum greinum av ymiskum slag. Men hvussu avgera vit, hvørt argumentini halda og/ella hava gildi?
04.-15. august skipar Fróðskaparsetrið fyri summarskeiði undir heitinum "Argumentatión í skrift og talu".
Endamálið við skeiðnum er at geva luttakaranum førleikar og amboð til at greina og meta um gildi í formligari og óformligari argumentatión.
Tann klassiski formligi logikkurin verður viðgjørdur. Tann óformelli logikkurin verður viðgjørdur við atliti til eyðmerking af mismetingum. Nortið verður eisini við nýtímans logikk.
Skeiðið verður hildið um í minsta lagi 15 fólk tekna seg. Tilmeldingarfreistin er 01. juli 2014.
-
14.11.2018 Søgu- og samfelagsdeildinHallbera West fer at verja ph.d.-ritgerðFróðskaparsetur Føroya flytir aftur mørk. 16. november verðu...
-
12.11.2018 Setrið FøroyamálsdeildinMørk og vegir millum vísindi og listRáðstevna á Fróðskaparsetrinum í døgunum 6. og 7. desember ...
-
06.11.2018 Føroyamálsdeildin Til lesandiÚr ljósi í myrkurFríggjadagin 9. november kl. 13 heldur Silja Aldudóttir MA-f...


c: text/html

text:
Frændafundur fagnar nýggju avtaluni við Háskóla Íslands
Frændafundur fegnast um nýggju avtaluna millum Háskóla Íslands og Fróðskaparsetur Føroya, sum Jóan Pauli Joensen, rektari á Fróðskaparsetrinum, og Kristín Ingólfsdóttir, rektari við Háskóla Íslands, skrivaðu undir 17. apríl í ár.
Frændafundur, sum er eitt samstarv millum Hugvísindasvið Háskóla Íslands og tað gamla Fróðskaparsetrið sambært avtalu frá 1990, er nú partur av tí nýggju yvirskipaðu avtaluni.
Tann nýggja avtalan fevnir um øll fimm økini, sum Háskóli Íslands varð skipaður í, tá ið hann varð endurskipaður í 2008: Félagsvísindasvið/Samfelagsvísindaøki, Heilbrigðisvísindasvið/Heilsuvísindaøki, Hugvísindasvið/Hugvísindaøki, Menntavísindasvið/Mentavísindaøki, Verkfræði- og náttúruvísindasvið/, Verkfrøði- og náttúruvísindaøki, og allar deildir á Fróðskaparsetrinum nýggja: Føroyamálsdeild, Náttúruvísindadeild, Søguvísindadeild, Læraraskúla og Sjúkrarøktarfrøðiskúla.
Frændafundur hevur higartil hildið seks ráðstevnur og givið seks bøkur út. Trýst her
-
20.11.2018 Setrið Deildin fyri Heilsu- og SjúkrarøktarvísindiPh.d.-verja hjá Kristionnu L. DamHósdagin 22. november kl 13 fer Kristianna Lund Dam at verja...
-
20.11.2018 Setrið Til lesandi Altjóða SkrivstovanLesa í Stórabretlandi í 2019 - kom til UCAS-vegleiðingHugsar tú um at lesa i Stórabretlandi í 2019? UCAS-vegleiðin...
-
19.11.2018 Føroyamálsdeildin Søgu- og samfelagsdeildin FróðskapurFróðskaparrit nr. 64 er komiðFróðskaparrit nr. 64 í røðini er prentað við sjey vísindalig...

robotstxt: allowed

filter: keep


text:
Orð: Matthías Jochumsson
Lag: Christoph Ernst Friedrich Weyse
Týtt: Símun av Skarði
1. Hvat boðar nýárs signað sól?
Hon boðar náttúrunnar jól,
hon birtir lív, hon gevur ráð,
hon ljómar heit av Drotsins náð.
2. Sum sonur Guðs fyrr gekk umkring,
hon gongur ársins fagra ring
og leggur smyrsl á lívsins sár
og grøðir mein og turkar tár.
3. O, sjá tú Drotsins bjørtu breyt,
tú barn, sum óttast vetrartreyt;
í sannleik, hvar sum sólin skín,
er sjálvur Guð at leita tín.
4. Tí ræðst tú ei, tó kalt er her,
og heimsins yndi følnað er;
Guð veitir tær víst lívd og skjól,
í hendi hans er jørð og sól.
5. Hann hoyrir stormsins hørpuslátt,
hann hoyrir barnsins andadrátt,
hann hoyrir sínum himni frá
hvørt hjartaslag títt foldum á.
6. Í hendi Guðs er hvør ein tíð,
í hendi Guðs er alt várt stríð,
vár gleði og vár sorg so sár,
hitt mikla djúp, hitt lítla tár.
7. Í almáts góðu hendi hans
er lagna okkar kalda lands,
vár vøgga, vegur, bygd og grøv,
tó búgva vit við ytstu høv.
8. Vár sól og dagur, Harri vár,
tú veri verndin vár í ár.
O, Drottur, hoyr várt hjartans mál,
í hendi tær er lív og sál.


text:
19. oktober 2017Nr. 138
Kunngerð um súkklandi á gongubreytum
Við heimild í § 29, stk. 4, í løgtingslógarkunngerð nr. 14 frá 2. mars 1988 um ferðslu, verður ásett:
Myndugleikar
§ 1. Har súkklubreyt ikki longu er gjørd fram við almennum vegi, kann løgreglan við loyvi frá viðkomandi vegamyndugleika sum fyribils fyriskipan áseta, at súkklandi skulu nýta gongubreytir, um so er, at treytirnar í §§ 2-4 eru loknar.
Vegviðurskifti og ferðsluviðurskifti
§ 2. Vegviðurskiftini og ferðsluviðurskiftini skulu vera soleiðis háttað, at tað er vandamikið at súkkla á akbreytini. Í tílíkum førum eigur greiniligt mark at vera millum tann partin av gongubreytini, sum súkklur kunnu ferðast eftir, og tann partin, ið er kannaður fólki til gongu.
Stk. 2. Áðrenn sundurbýtið, skal gongubreytin í minsta lagi vera 2,5 m til breiddar.
Stk. 3. Tann parturin av gongubreytini, ið framhaldandi er ætlaður fólki til gongu, skal í minsta lagi vera 1 m til breiddar og altíð so mikið breiður, at tey súkklandi ikki eru til óneyðugan ampa fyri fólki til gongu.
Stk. 4. Á støðum, har sum útgongdir, útkoyringar, skráar og tílíkt eru beint við gongubreytina, kunnu súkklur bert verða loyvdar á gongubreytini, um tann parturin, ið er ætlaður súkklandi, og tann parturin, ið er ætlaður gangandi, hvør er so breiður, at tað ikki elvir til vanda ella munandi ampa.
Stk. 5. Súkklað skal vera sama veg sum ferðslan á akbreytini.
Stk. 6. Í fjølbygdum øki er ikki loyvt prutlum at nýta gongubreyt ella deilda gongubreyt og súkklubreyt.
Merking
§ 3. Tað skal vera merkt týðiliga upp millum tann partin av gongubreytini, ið er ætlaður súkklandi, og tann partin, ið framhaldandi er ætlaður gangandi.
Stk. 2. Merkingin skal verða gjørd við longdaravmerking og boðsskelti.
Stk. 3. Longdaravmerking skal verða gjørd sambært galdandi kunngerð um ferðslumerkingar.
Stk. 4. Tað skal skeltast við boðskelti “Deild breyt”, og skal merkjast “Súkklutekin”, sambært galdandi kunngerð um ferðslumerkingar.
Fyribils skipan
§ 4. Boð um súkkling á gongubreyt er bara at meta sum ein fyribils skipan, og tað áliggur vegamyndugleikanum at skipa fyri, at kravda merkingin millum tann partin av gongubreytini, ið er ætlaður súkklandi, og tann partin, ið framhaldandi er ætlaður gangandi, sæst við, at munur er á áleggingini ella við vegjaðara, kantsteinum ella tílíkum.
Stk. 2. Í sambandi við nýgerð og størri broytingar av vegakervum, eftir at henda kunngerð er komin í gildi, skulu teir til eina og hvørja tíð galdandi veganormar fyri gerð av súkklubreytum verða fylgdir.
Gildiskoma
§ 5. Henda kunngerð kemur í gildi dagin eftir, at hon er kunngjørd.
Samferðslumálaráðið, 19. oktober 2017
Henrik Old (sign.)
landsstýrismaður
/ Rúni Joensen (sign.)


text:
Hví vilja vit hava ein happingarfrían skúla?
Bert á einum happingarfríum skúla ber til at trívast! Vit læra bert, tá vit trívast! Og tá vit trívast, er tað gott at vera til!
Hvat er happing?
Happing er eitt sosialt fyribrigdi, har mong hava ábyrgd. Hon stingur seg upp í bólkum undir givnum umstøðum.
Vit hava øll felags ábyrgd.
Felagsskapurin hevur ábyrgd fyri at øll eru við og hoyra til felagsskapin. Ein "vit" mentan er aðalmálið í øllum viðurskiftum skúlans.
Happing kann vera kropslig, sálarlig, sosial, beinleiðis, óbeinleiðis, søgd við orðum og orðaleys.
Mannagongd
Á okkara skúla hava vit eina mannagongd tá trupulleikar viðvíkjandi happing skulu loysast. Flokslærarin fær fyrstu fráboðanina. Flokslærarin tosar við teir næmingar og lærarar, sum hava við málið at gera. Leiðslan verður kunnað. Flokslærarin roynir at loysa málið. Flokslærarin og leiðslan seta seg í samband við foreldrini. Leiðslan fer, saman við avvarðandi myndugleikum, víðari við málinum.


text:
Forkunnug vitjan úr Kina
Mikudagin 5.februar fær Altjóða Skrivstovan vitjan av einum av dekanunum, Gethin Roberts, við The University of Nottingham í Ningbo í Kina.
Gethin Roberts verður at hitta í hølum okkara á J.C. Svabosgøtu 14 (Gróthusið) mikudagin millum kl. 16.00 og 18.00.
Kom og fá vegleiðing um útbúgvingarmøguleikarnar
Gethin Roberts luttók í september í 2012 á Markleys Útbúgving í Norðurlandahúsinum og síðan hava fleiri víst áhuga í at lesa á enska/kinesiska unversitetinum í Ningbo.
Har ber til at fáa eina enska útbúgving í kinesiskum høpi innan nógv fak, til dømis: altjóða samskifti, telduverkfrøði, ”International studies” við meira.
Tvey føroysk lesandi eru á University of Nottingham í Ningbo í løtini.
Meira kunning fæst her.
Studentar, ið eru áhugaðir í hesum serligu útbúgvingartilboðum í Kina, eru vælkomnir til vegleiðing um útbúgvingarnar, umsóknar- og upptøkuviðurskifti.
Mikudagin 5. februar frá kl. 16 til 18 á Altjóða Skrivstovuni í J.C. Svabos gøtu 14 í Tórshavn.
-
20.11.2018 Setrið Deildin fyri Heilsu- og SjúkrarøktarvísindiPh.d.-verja hjá Kristionnu L. DamHósdagin 22. november kl 13 fer Kristianna Lund Dam at verja...
-
20.11.2018 Setrið Til lesandi Altjóða SkrivstovanLesa í Stórabretlandi í 2019 - kom til UCAS-vegleiðingHugsar tú um at lesa i Stórabretlandi í 2019? UCAS-vegleiðin...
-
19.11.2018 Føroyamálsdeildin Søgu- og samfelagsdeildin FróðskapurFróðskaparrit nr. 64 er komiðFróðskaparrit nr. 64 í røðini er prentað við sjey vísindalig...


text:
Norska stjórnarskipanin 200 ár
Í samband við at norska stjórnarskipanin verður 200 ár, heldur Eivind Smith, professari úr Oslo, almennan fyrilestur týsdagin kl. 18:30 í Jónas Broncks gøtu 25, veghæddini.
Í 1814 hendu stórar broytingar í Norðurlondum. Kríggj hevði herjað í mong ár, og tey bæði stóru veldini Svøríki og Danmark-Noregi vóru í hvør sínum parti. Friður kom í lag teirra millum í týska býnum Kiel, har friðarsáttmáli varð orðaður.
Friðurin í Kiel ásetti, at danski kongurin, Fríðrikur VI, læt tí svenska konginum ræðið í Noregi – sambært § 4 tó í parantes “(Grönland, Ferröarne och Island här under likwäl icke inbegripne)”. Harvið skildust vegir okkara og Noregs í stjórnmálum.
Í Noregi var tó stór mótstøða móti broytingini. Systkinabarn kongs, Kristjan Fríðrikur, sum var arvaprinsur og varakongur í Noregi, kunngjørdi fyri norðmonnum, at talan var um óheimilað stig orsakað av valdsnýtslu, hóttanum og snildum. Kristjan Fríðrikur kallaði saman fólkavalt ting at orða nýggja stjórnarskipan, og fór eisini í herstríð móti svium.
Kríggið móti Svøríki gekk ikki so væl, men norðmenn orðaðu í Eidsvoll tann 17. mai 1814 “Constitution for Kongeriget Norge” og valdu Kristjan Fríðrik sum kong. Á heysti 1814 gjørdist tó semja um, at Kristjan Fríðrikur skuldi lata trúnuna frá sær – hann fór aftur til Danmarkar og gjørdist seinni kongur undir navninum Kristjan VIII, har hann ruddaði slóð fyri bæði donsku og íslendsku stjórnarskipanunum, sum tó báðar komu eftir deyða hansara.
Norðmenn broyttu stjórnarskipanina 4. november 1814, so hon viðurkendi, at Noregi var “forenet med Sverige under een Konge,” men annars varðveitti Noreg egna stjórnarskipan, nú nevnda Grundlov, egið ting og egna lóggávu, egnan hægstarætti og rættarskipan, umframt egið embætisverk og egna hermegi, tó at ovasta stjórnin sat hjá kongi í Stokkhólmi, sum eisini umsat uttanríkisvaldið.
Norska grundlógin er elsta framhaldandi stjórnarskipan í heiminum næst at teirri hjá USA. Tó at hon upprunaliga var skrivað í skundi, var hon sera nýmótans og víðsýnt við ásetingum um valdsbýti og valdsavmarkingar, mannarættindi og óheftar stovnar, sum vit í dag taka sum givið, men sum breyt við tátíðarinnar einaveldi. Eisini aðrir stovnar komu í lag um hetta mundið, teirra millum universitet at útbúgva framtíðar embætisverk.
Norska grundlógin staðfesti Noreg sum ríki, tó at tað var í samveldi við Svøríki, og næstu knappu øldina minkaði svenska valdið í Noregi alsamt, til endans bert uttanríkistænastan var felags. Stríð um hana gjørdi loksins enda á samveldinum í 1905, men tá var Noreg longu heilskapt ríki við øllum stovnum og skipanum, ið eyðkenna slík.
Norðmenn hátíðarhalda tí stjórnarskipan sína í ár, nú 200 ár eru liðin síðani tjóðfundin á Eidsvoll.
Fyrilestrarhaldarin Eivind Smith er altjóða viðurkendur professari á Universitetinum í Oslo, har hann fæst við stjórnarlóg og fyrisitingarlóg. Hann er gestaprofessari í skeiðinum Konstitusjonelt demokrati á Fróðskaparsetrinum, har bók hansara við sama navni er lærubók.
Fyrilesturin verður týskvøldið 25. februar kl. 18.30 í Jónas Broncks gøtu. Undan fyrilestrinum verður stutt gjørt vart við, at Føroysk Lógar Rit er farið til verka aftur, og høvið verður at keypa seinastu útgávuna.
-
14.11.2018 Søgu- og samfelagsdeildinHallbera West fer at verja ph.d.-ritgerðFróðskaparsetur Føroya flytir aftur mørk. 16. november verðu...
-
12.11.2018 Setrið FøroyamálsdeildinMørk og vegir millum vísindi og listRáðstevna á Fróðskaparsetrinum í døgunum 6. og 7. desember ...
-
06.11.2018 Føroyamálsdeildin Til lesandiÚr ljósi í myrkurFríggjadagin 9. november kl. 13 heldur Silja Aldudóttir MA-f...


text:
Bragdið Top Run 2018 var fyri 16.ferð runnið leygardagin 8.sept. Samstundis sum renningin var, vóru nógv onnur tiltøk, m.a. fjallarenningin, sum óivað hevur tikið eitt sindur av luttakarum frá okkara tiltakið. Men tá avtornaði, var luttøkan á 30 og tey fingu øll eina ordans uppliving. Mjørki og támut, og so uppi á toppinum, á veg á mál, var útsýnið av tí fagrasta. Gandakent og vakurt á at líta, at orð vóru fátøk. Soleiðis er Føroyar 🙂
Byrjað varð í Kollafjarðardali og málið var á Sornfelli. Ein brekka, long og avbjóðandi, men ikki ómøgulig at knógva.
Fyrstur um málstrikuna var Pauli Johannesen úr Bragdinum. Tað er sættu ferð hann rennur við, men fyrstu ferð hann vinnur. Honum á bakið kom Einar Gregersen úr Treysti og triði maðurin var Sam Vang úr Bragdinum, sum hevur fleiri Top Run sigrar í skjáttuni. Tað var sera tætt millum teir fremstu, so tað hevur verið ein øgiligur kampur teirra millum á seinasta strekkinum, sum er absolutt tað harðasta.
Fyrsta kvinnan var Borgarhjørt Holm, Bragdið, sum rann fyri aðru ferð við í Top Run. Jónrit Dalsgaard, eisini úr Bragdinum, rann fyri fyrstu ferð og var nummar tvey, og triðja kvinnan var Petra Mikkelsen úr Roynsi.
Aftaná renningina bjóðaðu vit ein góðan drekkamunn inni í tunnlinum og har handaðu vit eisini heiðursmerkini.
Til hesa kappingina eru ofta fólk við, sum vit ikki síggja til aðrar kappingar. Soleiðis var eisini hesa ferð. M.a. vóru tveir Gregersen við úr Norðagøtu, og teir fingu 2. og 3. plássið í yngra bólkinum. Tann bólkin vann Einar úr Treysti og fyri at tað ikki skal verða lygn, so eitur hann eisini Gregersen. So har var Gregersen x 3 🙂
Myndir av vinnararnum:
Úrslitini, samlaði, vóru hesi:
Og her eru úrslitini býtt upp í bólkarnar:
Og her eru nakrar myndir:
Vit takka tykkum øllum, sum luttøku og vóna, at tit høvdu eina góða uppliving. Samstundis takka vit Bragdarlimunum fyri góða hjálp, og Tommy, húsavørðurin á Sornfelli, sum aftur hesa ferð var so beinasamur at verða hjástaddur, meðan renningin var.
Bragdið Top Run verður aftur í næsta ár.


text:
Norðlýsi
Bókadeild Føroya Lærarafelags
77,00 kr
Spar 5,00 kr
- Síður: 391
- Útgávuár: 2004
- Upprunamál: enskt
- Innbinding: heft við klaffum
- Rithøvundur: Philip Pullman
- Myndir: David Scutt
- Týðari: Hjalmar P. Petersen
Alt broytist tann dagin, tá ið Lyra sníkir seg inn í harrastovuna á Oxford universitetinum. Fjald aftan fyri lenistólin sær hon rektaran hella eitur í vínið hjá Asriel lordi, pápabeiggja sínum. Lyra trýr valla sínum egnu eygum. Hví ætlar rektarin at drepa pápabeiggjan? Man tað hava nakað samband við loyndarfullu ferðir hansara til Arktis? Tó er tað rektarin, sum gevur Lyru gyltu kumpassina, men hví má hon onki siga fyri vøkru og hugtakandi frú Coulter? Og hvørjir eru teir ræðuligu gloypararnir, ið stjala børn í Oxford? At kunna svara hesum spurningum, noyðist Lyra at fara somu leið sum pápabeiggin, á kanningarferð til Lapplands og Svalbarð, har pansarabjarnirnar ráða.


text:
Rikard Long var borin í heim í Tórshavn í 1889. Hann tók preliminerprógv í Havn í 1905, studentsprógv í Keypmannahavn 1907 og las mál á lærda háskúlanum í Keymannahavn. Hann arbeiddi sum lærari á læraraskúlanum og í realskúlanum í Havn, var í eitt áramál løgtings- og landsstýrismaður fyri fólkaflokkin.
Rikard Long var virkin í mongum nevndum og feløgum, t.d. í Løgtingsins Mentunargrunni og í Løgtingsins Skúlabókagrunni, og hann var fyrsti ritstjóri Varðans. Hann hevur lagt ógviliga nógvar bøkur til rættis til útgávu.
Serliga kendur er hann fyri sínar inniligu náttúruyrkingar. Umframt at yrkja týddi hann eisini úr øðrum málum til føroyskt. Hann fekk Mentanarvirðisløn M.A. Jacobsens fyri fagrar bókmentir í 1976.
Rikard Long varð borin í heim í Havn í 1889. Barnaár hansara vóru merkt av vaknandi tjóðskaparrørslu, av tí káta lívi, sum livdist í Havnini um aldaskiftið. Mamma hansara var føroysk, pápin dani av íslendskari ætt, dyggur sjónleikari og tónleikari. Aftan á skúlaárini í Havn helt Rikard í 1905, 16 ára gamal, av landinum til Keypmannahavnar á studentaskúla. Hann tók prógv í 1907, tók filosofikum í 1909 og tók so upp lestur við Lærda háskúlan; fyrst las hann læknafrøði, so mál, men hann tók ongantíð endaligt prógv. Í 1914 leitaði hann heim aftur til Føroya og gjørdist fyrst lærari á Tórshavnar Skiparaskúla, síðan — frá 1921 til hann legði frá sær vegna aldur — lærari við Føroya millum- og realskúla og Læraraskúlan.
Rikard røkti formansstarv í mongum mentanarfeløgum drúgv tíðarskeið. Hann var formaður Studentafelagsins í Keypmannahavn 1916 — 18, formaður í ungmannafelagnum Merkinum 1931—44, í Føroya Ungmannafelag 1932 — 43, í Føroya Lærarafelag 1933 — 42 og í Varðanum 1935-50.
Í 1943 gav hann seg upp í politikk. Hetta árið varð hann av veljarum í Suðurstreymoy valdur á ting fyri Fólkaflokkin, sum hann umboðaði á tingi til 1958. Árini 1950-1954 var hann landsstýrismaður. Rikard Long doyði í 1977.
Bókmentaverk:
Mentanarvirksemi Rikards fellur á trimum økjum, sum kundu verið nevnd bókmentagranskarin og -stuðlarin, yrkjarin og málgranskarin.
Í 1919 varð Rikard Long valdur í nevnd Varðans, og hann var oddamaður í royndini at benda hetta ungmannafelag bókmentaliga vegin. Longu frá byrjan 1921 var hann ritstjóri Varðans, og hetta starv hevur hann røkt nógv tað longsta tíðarskeiðið í søgu tíðarritsins fyrst frá 1921 til 1931, síðan frá 1935 til 1950.
Bæði sum læraraskúlalærari í føroyskum og sum ritstjóri Varðans var Rikard kveikjarin og eggjarin, hann, ið stuðlaði fólki at skriva og yrkja, sum leiðbeinti tey, tá okkurt kom á prent, sum las rættlestur og hjálpti til við útgávustarvi.
Ikki er tað nógv í vavi, sum Rikard yrkti sjálvur, einar 20 yrkingar, tær flestu frá tíðarskeiðnum 1913 — 23. Er rúgvan ikki stór, er dygdin aftur-ímóti høg — vit hóma í yrkingum hansara eitt ómetaliga vandið skald, ið snákar og vælir um, áðrenn hann letur nakað av hondum. Her er eingin hóreiggjan um fosturland og móðurjørð; kortini lýsa tær eyðkenda føroyska landslagið við mjørka og vætu betri enn tær flestu yrkingar, ið kendar vóru frammanundan, málið er spakført, men tónareint og inniligt, sum í yrkingini »Høgur himmal og eingi skýggj«:
»Høgur himmal og eingi skýggj, grøsini
veittra føgurnýggj, grøn er líðin og
blonk er vág, fjøllini fána burturblá.
Spurdi eg sólina, hví hon gekk vár og
summar — og svarið fekk: elski eg
mest um heimsins kring blábersbøkkar
og berjalyng!
Skelvur luftin í varma av sól, tekur áin í
bakka skjól, summarvarmi og
sólskinsvág — fagurt bros yvir
eygnabrá.
Legði tú armarnar um mín háls, teskaði
eymliga mær til máls: elska meg,
meðan summarið er; veturin kemur, og
hitin fer.
Grønkast líðir um summardag, spretta
knubbar og nælir fræ; hvítnar vøllur í
gil og lág: summardái og baldursbrá.
(1920)
Umframt at yrkja legði Rikard mangt annað bókmentaligt úr hondum.
Hann skrivaði greinar um føroyskar og útlendskar høvundar, týddi ævintýr, skrivaði hóp av bókaummælum og týddi tveir av sjónleikunum hjá Holberg: »Jeppi á Fjallinum« (1922) og »Hin politiski kannustoypari« (1922).
Á ungum árum sum studentur í Keypmannahavn var Rikard Long í tí liði, sum í málspurninginum gekk málreinsanarleiðina. Teir stóðu við, at mál okkara var av norrønari rót, var næst skylt við íslendskt og norskt, og tí áttu vit at leita til hesi bæði málini at leita eftir fyrimyndum, tá fremmand orð skuldu lúkast úr føroyskum og nýorð setast inn í staðin.
Seinni hálsaði hann um og gjørdist størsti mótstøðumaður málreinsaranna, sum hann skuldsetti fyri at køva natúrligt talumál í royndum teirra at lúka fremmandorð úr málinum.
Úr: Árni Dahl: Bókmentasøga I-III. Fannir. 1980-83.
Síðsta nummar av handskrivaða felagsblaði »Havnar ungmannafelags« er dagfest 27. mars 1912, men longu tríggjar vikur aftaná, 18. apríl verður nýtt ungmannafelag stovnsett í høvuðsstaðnum. Tað fær navnið »Varðin« — sama navn fær handskrivaða blað nýggja felagsins.
Endamál felagsins var orðað í fýra greinum:
Tað vóru teir báðir Jákup Dahl og Kristin í Geil, ið buðu inn til stovningarfundin.
Í fyrstu felagsnevndini sótu Jákup Dahl, Símun av Skarði og Poul Isaksen, fyrstnevndi sum formaður.
Annars bíta vit merki í, at allir høvuðsstuðlar Havnar ungmannafelags, M. A. Winther, Nyholm Debess og Petur Alberg, taka lut í fundarhaldi nýggja felagsins og lata tilfar til blaðið.
Av nýggjum nøvnum, sum í samband við hetta felag stíga fram, kunnu vit nevna Rikard Long, M. A. Jacobsen og Louis Zachariassen.
Fyrstu trý árini verður blað felagsins skrivað í einum eintaki við hond. Í 1915 fara tey undir at prenta »Smáskriftir« uppá 32 síður hvørt. Frá 1915 til 1919 verða givin út tilsamans 18 hefti, ið tilsamans fylla um 400 síður.
Frá 1921 gevur felagið út bókmentatíðarritið »Varðan«, sum kemur út enn í dag. T


text:
Nýtt stýrið tilnevnt
Bjørn Kalsø, landsstýrismaður, hevur nú tilnevnt tað nýggja stýrið fyri Fróðskaparsetur Føroya, sum er sett frá 1. januar 2013.
Í stýrinum sita sjey limir. Landsstýrismaðurin velur fýra teirra uttan fyri stovnin, meðan starvsfólkini velja tveir og tey lesandi ein lim. Fyri hvønn lim verður varalimur eisini valdur. Stýrið er evsti myndugleiki Fróðskaparsetursins.
Limirnir uttaneftir skulu hava universitetsútbúgving ella førleika á samsvarandi stigi. Teir skulu tilsamans hava holla vitan um og gott innlit í universitetsútbúgving og gransking. Limirnir skulu tilsamans hava leiðsluroyndir frá vinnu og umsiting.
Bjørn Kalsø, landsstýrismaður hevur tilnevnt hesar uttanhýsislimir í stýrið fyri Fróðskaparsetur Føroya, tíðarskeiðið 1. januar 2013 til 31. desember 2016:
- Herálvur Joensen, cand.jur.LL.M, deildarstjóti, formaður.
Varalimur: Kristianna Sjóvará, cand. mag., ráðgevi.
- Jan Mortensen, cand.polyt., stjóri í FT Samskifti, næstformaður.
Varalimur: Marita Rasmussen, fiskivinnukandidatur, stjóri í Vinnuhúsinum.
- Tove Bull, professari, fyrrverandi rektari, Universitetet i Tromsø.
Varalimur: þorsteinn Gunnarsson, rektari, Ph.D, Háskólinn á Akureyri.
- Juanna S. Joensen, assistant professor, cand.scient.oecon., Ph.D., Stockholm School of Economics.
Varalimur: Magni Mohr, cand.scient., Ph.D., ítróttargranskari.
Harumframt hevur landsstýrismaðurin, eftir tilmæli frá Fróðskaparsetrinum, sett niðanfyri standandi limir og varalimir í stýrið, tíðarskeiðið 1. januar 2013 til 31. desember 2016. Tó er studentaumboð tilnevnt fyri eitt ár í senn.
- Gestur Hovgaard, Ph.D. lektari í samfelagsvísindi.
Varalimur: Elisabeth Holm, altjóða samskipari.
- Sára Joensen, deildarskrivari.
Varalimur: Svein-Ole Mikalsen, Ph.D. professari.
- Birna Gaard, lesandi, frá 1. januar 2013 tii 31. desember 2013.
Varalimur: Vibeke á Botni, lesandi.
Tilmælið er gjørt við støði í innanhýsisval til stýrið, ið varð hildið 11. desember 2012 millum ávikavist starvsfólk og lesandi.
Les meira um stýrisarbeiðið her
-
14.11.2018 Søgu- og samfelagsdeildinHallbera West fer at verja ph.d.-ritgerðTil ber at fylgja hesum við streaming á HESIN LEINKJU Fróðsk...
-
12.11.2018 Setrið FøroyamálsdeildinMørk og vegir millum vísindi og listRáðstevna á Fróðskaparsetrinum í døgunum 6. og 7. desember ...
-
06.11.2018 Føroyamálsdeildin Til lesandiÚr ljósi í myrkurFríggjadagin 9. november kl. 13 heldur Silja Aldudóttir MA-f...


text:
Leinkjan.fo skapar sambond millum føroyskar fyritøkur og føroyingar undir útbúgving. Leinkjan.fo gevur fólki undir útbúgving møguleika at skriva smærri ella størri uppgávur um viðurskifti, sum eru viðkomandi fyri føroyskar fyritøkur. Og við at bjóða fram mentorskipan, har lesandi kunnu søkja um vegleiðara í mun til útbúgving og yrkisleið innan privata vinnulívið.
Bæði fyritøkur og lesandi kunnu fáa nakað burturúr einum slíkum samstarvi. Fyritøkurnar kunnu fáa gjørt kanningar av týdningi fyri fyritøkuna, og koma í samband við lesandi, sum seinni kunnu vera umsøkjarar til størv í fyritøkuni. Tey lesandi fáa møguleika at arbeiða við uppgávum, sum hava praktiskan týdning, og fáa kunnleika til føroyskar fyritøkur og føroyskt vinnnulív.
Les meiri um leinkjan.fo her.


text:
31-10-2018
Umboðsmaðurin hevur viðgjørt eina klagu frá Kringvarpi Føroya um, at Klaksvíkar kommuna ikki hevði svarað eini innlitsumbøn frá teimum. Tá klagað varð til umboðsmannin, vóru tað nærum 2 mánaðir síðani, biðið var um innlit. Kringvarpið hevði mint á málið, men hvørki fingið móttøkuváttan ella svar upp á áminningina. Eftir at klagað varð til umboðsmannin, gingu 3 mánaðir afturat, áðrenn kommunan svaraði innlitsumbønini. Tá hevði umboðsmaðurin sent kommununi 3 áminningar. Umboðsmaðurin vísti á týdningin av, at innlitsumbønir frá einum fjølmiðli vera avgreiddar skjótast gjørligt og gav Klaksvíkar kommunu eina álsvarsama átalu fyri, at tað tók kommununi nærum 5 mánaðar at svara innlitsumbønini frá Kringvarpi Føroya, og fyri at kommunan í hesum tíðarskeiði hvørki svaraði áminningina frá Kringvarpi Føroya ella kunnaði um, nær svar kundi væntast.
Umboðsmaðurin helt tað eisini vera átaluvert, at kommunan ikki sendi sær frágreiðing um málið, fyrr enn umboðsmaðurin hevði sent kommununi 3 áminningar. (LUM 18/00070)


text:
Tróndur Arge 22.11.2016 (15:04)
07 Vestur fingið svenskan áleypara
07 Vestur hevur gjørt 2 ára sáttmála við 27 ára gamla svenska áleyparan Ken Fagerberg. Tað boðar felagið frá á heimasíðuni.
Ken Fagerberg hevur spælt nærum hundrað dystir í donsku superliguni, har hann hevur skotið mál fyri eitt nú FC Midtjylland, AC Horsens og Viborg, innan leiðin gekk aftur á heimleiðin og til svenska Assyriska, skrivar 07 Vestur.
Ken Fagerberg byrjaði yrkisleiðina í svenska Orgryte í 2007, og bleiv seinnu seldur til FC Midtjylland fyri 15 milliónir krónur.
Tað verður sagt úr 07 Vestur, at besta liðið hjá felagnum longu er í holt við venjing og fyrireiking til komandi kapingarár. Trygvi Mortensen er nýggjur venjari.
Ken Fagerberg flytir í næstum til Føroyar saman við unnustuni og teirra nýføðingini. 07 Vestur flutti farna kappingarár upp í bestu deildina.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Upptøka av lesandi á námsfrøðingaútbúgvingina 2012
Ein viðmerking til kjakið í fjølmiðlunum um umsøkjaratal til námsfrøðingaútbúgvingina
Viðvíkjandi upptøkuni í 2012, so er uppgivna talið av umsøkjarum bert tey, sum hava valt námsfrøðingaútbúgvingina sum 1. raðfesting. Verða hinar raðfestingarnar eisini tiknar við, so er myndin øðrvísi.
Verða øll, sum hava raðfest námsfrøði (1, 2, 3, 4 el.5) tald saman, so er talið av umsøkjarum til námsfrøðingaútbúgvingina 106 umsóknir og ikki 58. Hetta gevur kjakinum í fjølmiðlunum eina heilt aðra kós.
Viðv. upptøkuni 2008 – 2010:
Tað er einki at ivast í, at áðrenn vit fóru at raðfesta, so sendu lesandi umsóknir til fleiri útbúgvingar til tess at tryggja sær, at tey vóru upptikin onkrastaðni. Tí er tað helst ikki so einfalt at samanbera talið av umsøkjarum fyri árini 2008 – 2010 við 2012.
Jørgen Meitilberg
fyrisitingarstjóri
-
14.11.2018 Søgu- og samfelagsdeildinHallbera West fer at verja ph.d.-ritgerðTil ber at fylgja hesum við streaming á HESIN LEINKJU Fróðs...
-
12.11.2018 Setrið FøroyamálsdeildinMørk og vegir millum vísindi og listRáðstevna á Fróðskaparsetrinum í døgunum 6. og 7. desember ...
-
06.11.2018 Føroyamálsdeildin Til lesandiÚr ljósi í myrkurFríggjadagin 9. november kl. 13 heldur Silja Aldudóttir MA-f...


text:
Tróndur Arge 10.02.2014 (17:41)
Fleiri nýggj andlit í B36
Hanus Thorleifsson er aftur í B36, eftir at hann hevur verið burtur frá felagnum síðani 2009. Hanus hevur sín uppruna í Skála og skifti til B36 í 2006. Í 2009 skifti hann til HB og í fjør spældi hann við ÍF.
Hanus hevur í eina tíð vant við B36 og nú hava partarnir valt at gera sáttmála. Umframt miðvallaran, so eru Alex Mellemgaard og Eli Falkvard eisini komnir til felagið.
Eisini hevur felagið gjørt sáttmála við Aksel Berg, Sandri Færø, Árna Guldborg og Tóka á Lofti, skrivar heimsíðan hjá felagnum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
LGBT tekur undir við lógaruppskotinum um løgfrøðiligt kynsskifti
06-11-2018 - 07:44 - Jóanis Albert Nielsen
LGBT Føroyar tekur fult undir við lógaruppskotinum hjá Sonju J. Jógvansdóttir um løgfrøðiligt kynsskifti, sum í dag kemur til 1. viðgerð í Føroya Løgtingi. LGBT mælir somuleiðis til eina hóvliga og virðiliga viðger av málinum.
Seinastu árini hevur nógv fokus verið á viðurskiftum og vantandi rættindum hjá teimum fyrstu trimum bókstavunum í LGBT. Hesir bókstavarnir standa á enskum fyri samkynd og tvíkynd. Síðstu tíðina er T´ið í LGBT hinvegin komið alsamt meira í miðdeplin.
ENN LANGT Á MÁL
Hóast tað gongur framá hjá tvørkyndum í Føroyum, so er tað enn langt á leið fyrr enn, at føroysk tvørkynd fáa hóskandi viðger og rætta viðurkenning í føroysku lóggávuni og samfelagnum. Eitt nú hevur føroyska heilsuverkið avgjørt at fylgja danska heilsuverkinum og hevur avtikið tvørkyndleika sum eina almenna sinnissjúku. Hinvegin hevur man viðurkent, at tað at vera føddur í skeivum kroppi, kann skapa stórar sálarliga trupulleikar, ið minkast kann um, við at lata viðkomandi sleppa at skifta kyn og soleiðis liva lívið sambært sínum veruliga kynsliga samleika.
STØÐAN Í DAG
Í dag ber hetta til hjá føroyskum tvørkyndum umvegis Psykiatriska deildin og Sexologisk Klinik á Ríkissjúkrahúsinum. Men henda tilgongdin er í løtuni sera long. Tað kann fyrst og fremst taka langa tíð at verða góðkend/ur sum rættskikkaður kanditatur til at skifta kyn við almennum stuðli. Síðani kann tað taka fleiri ár at sleppa framat almennu viðgerðini, tí bíðirøðin er enn so long í Danmark. Harafturat tekur sjálv viðgerðin eisini fleiri ár at gjøgnumføra. Sostatt er stórur partur av lívinum hjá viðkomandi farin framvið, áðrenn hon ella hann løgfrøðiliga og alment verða virðurkend sum tað kyn, ið hon ella hann alt sítt lív hevur kent seg sum. Sum støðan er í løtuni, er tað eisini eitt alment krav, at kynsskiftið ikki verður viðurkent løgfrøðiliga fyrr enn viðkomandi verður gjørdur lívsørur og sostatt missur allan møguleika at fáa egin børn.
LÆTTIR UM LÍVIÐ
Tekur Føroya Løgting undir við uppskotinum um løgfrøðiligt kynsskifti í Føroyum, fer hetta at lætta munandi um annars longu og torføru tilgongdina, sum tað altíð er at skifta kyn. Viðkomandi kann skjótt og lætt fáa síni almennu pappír at samsvara við teirra kynsliga samleika, og verður hetta ikki longur enn ein trupulleiki at dragast við í daglig degnum hjá tí tvørkynda. Lógin sendur somuleiðis eitt greitt tekin til føroysk tvørkynd um, at tey eru viðurkend av almennu Føroyum og at tey eisini hava eitt pláss í føroyska samfelagnum.
EISINI TÝÐANDI FYRI MILLUMKYND
Lógin er ikki einans týðandi fyri tvørkynd, men eisini fyri millumkynd (intersex). Hetta eru tey, sum eru fødd við bæði mannfólka og konufólka kynsgøgnum og ofta ikki kenna sín rætta kynsligan samleika fyrr enn tey byrja at búnast ella gerast vaksin. Tí kunnu tey hava tørv á at broyta kynsliga samleikan, ið foreldur teirra ósetti teimum við føðing.
VÍSIÐ HÓGV OG VIRÐING
Nú hetta málið verður viðgjørt í Tinginum, fer LGBT Føroyar at heita á Føroya Løgting um at taka undir við lógaruppskotinum hjá uttanflokkakvinnuni. LGBT Føroyar heitir somuleiðis á allar tinglimir um at vísa hógv og virðing fyri teimum menniskjum, sum lógaruppskotið rakar og teirra avvarandi undir viðgerðini av málinum.


text:
Orð: Símun Absalonsen
Lag: M.C. Restorff
1. Burtur tín sorgleysi dagur nú svann,
kvøldið við niðu á ljósinum vann.
Trygg barnalundin, í hesi stund
stevna man á dreymafund.
2. Brosið títt blíða tær fylgdi í dag.
Kátur var leikur – tín tíð stóð í stað.
Horvin nú látur, eitt álvarsbrá
leikandi enninum á.
3. Ókend er tín framtíð,
tó blundar tú trygt.
Lýsir so frítt sakloysi blítt,
nú náttin sveipar um teg.
4. Breið tína verju, alvaldandi Gud,
ævigan frið her lat falla í lut.
Ei lagnan ráði og tilvild tá,
men bert títt alvísa ráð.
5. Tú, sum ert lívsins upphav,
veit einglanna skjól.
Við hesa lið lýs tú tín frið,
til morgun fevnir teg.


text:
Evangeliið eftir Matteus, kapittul 1
Ættartal Jesu
v1
Ættarbók Jesu Krists, Dávids sonar, Ábrahams sonar.
v2
Ábraham átti Ísak; og Ísakur átti Jákup; og Jákup átti Júda og brøður hansara;
v3
og Júda átti Peres og Sera við Támar; og Peres átti Hesron; og Hesron átti Rám;
v4
og Rám átti Amminadab; og Amminadab átti Náhson; og Náhson átti Salmon;
v5
og Salmon átti Bóas við Ráhab; og Bóas átti Óbed við Rut; og Óbed átti Ísai;
v6
og Ísai átti Dávid kong; og Dávid kongur átti Sálomon við konu Uriasar;
v7
og Sálomon átti Róboam; og Róboam átti Ábia; og Ábia átti Ása;
v8
og Ása átti Jósafat; og Jósafat átti Jóram; og Jóram átti Ussia;
v9
og Ussia átti Jótam; og Jótam átti Ákas; og Ákas átti Esekia;
v10
og Esekia átti Manasse; og Manasse átti Ámon; og Ámon átti Jósia;
v11
og Jósia átti Jekonja og brøður hansara um tað mundið, tá ið fólkið fór í útlegd til Bábylon.
v12
Men eftir útlegdina í Bábylon átti Jekonja Sealtiel; og Sealtiel átti Serubábel;
v13
og Serubábel átti Ábiud; og Ábiud átti Eljakim; og Eljakim átti Ásor;
v14
og Ásor átti Sádok; og Sádok átti Ákim; og Ákim átti Eluid;
v15
og Eliud átti Eleasar; og Eleasar átti Mattan; og Mattan átti Jákup;
v16
og Jákup átti Jósef, mann Mariu; og av henni varð Jesus, ið nevnist Kristus, borin í heim.
v17
Soleiðis eru allir ættarliðirnir frá Ábrahami til Dávids fjúrtan ættarliðir; og frá Dávidi til útlegdina í Bábylon fjúrtan ættarliðir, og frá útlegdini í Bábylon til Krists fjúrtan ættarliðir.
Føðing Jesu og navn
v18
Men við føðing Jesu Krists gekk tað soleiðis til: Tá ið Maria, móðir hansara, var trúlovað Jósefi, so kendist tað á henni, áðrenn tey komu saman, at hon var við barn av hinum heilaga anda.
v19
Men við tað at Jósef, maður hennara, var ein rættvísur maður og ikki vildi gera hana opinberliga til skammar, ætlaði hann í loyndum at skilja seg frá henni.
v20
Men meðan hann hugsaði um hetta, sí, tá sýndi eingil Harrans seg í dreymi fyri honum og segði: «Jósef, sonur Dávids! Óttast ikki fyri at taka Mariu, konu tína, til tín; tí at tað, sum hon ber undir belti, er av hinum heilaga anda.
v21
Og hon skal føða ein son, og Jesus skalt tú kalla navn hansara, tí at hann skal frelsa fólk sítt frá syndum teirra.»
v22
Men hetta hendi alt samalt, fyri at tað skuldi ganga út, ið talað var av Harranum við profetinum, ið sigur:
v23
«Sí, moyggin skal verða við barn og eiga son, og á navni skulu tey nevna hann Immanuel»; tað merkir: «Guð við okkum.»
v24
Men tá ið Jósef vaknaði upp úr svøvni, gjørdi hann, soleiðis sum eingil Harrans hevði boðið honum, og tók konu sína til sín.
v25
Men hann kom henni ikki nær, fyrr enn hon hevði átt son, og hann kallaði navn hansara Jesus.


text:
- Tíðindi, mentan og ítróttur
Eitt álvarsamt jólaævintýr
Tak niður
Jólaleikir plaga at snúgva seg um jólamenn, rísingreyt og kulørtar perur.
Jólaleikurin í Tjóðpallinum í ár snýr seg um alt annað enn tað.
- Søgan er álvarsom og um munin millum rík og fátøk, sigur Hans Tórgarð, ið leikstjórnar Eitt Jólaævintýr.
Álvarsemið í leikinum, sum byggir á bókina hjá Charles Dickens, avspeglast eisini á pallinum, sum ikki er beinleiðis gjørdur soleiðis jólahugnaligur - hinvegin verður farið aftur til tað einfalda.
- Ofta er tað so, at tá tað verður ov stórt og pompøst, so missur tú hugskotið, hvat søgan snýr seg um, úr eygsjón, sigur Hans Tórgarð.
Sí eisini


text:
Skeið bara fyri tykkara arbeiðspláss?
Kundu tit hugsað tykkum at fingið skeið bara fyri tykkara arbeiðspláss? Har tit ordiliga kunnu læra tað, sum akkurát tit hava brúk fyri? Og har tit kunnu seta fokus á júst tykkara avbjóðingar? Í einum tryggum og hugnaligum umhvørvið?
So ber tað væl til.
Og tað er vanliga nógv bíligari eisini!
Eru tit eru fleiri á tykkara arbeiðsplássi, sum t.d. kundu hugsað sær eitt skeið í Excel, Outlook, HR-løgfrøði ella eitt skeið um effektivitet… ella okkurt heilt annað, so er bara at sláa upp á tráðin ella senda okkum ein t-post fyri at fáa eitt gott tilboð.
Set teg í samband við okkum!
Ása Andreasen | asa@synergi.fo | 227464
Annika Andreasen | annika@synergi.fo | 222355
Birita K. Matras | birita@synergi.fo | 225462


text:
Tuesday, June 10, 2014
Hin góða spannin og hinar
"Hin góða spannin og hinar" er heitið á einum stórum prenti hjá Tóroddi Poulsen, sum er partur av framsýningini Myrkamyndir í Steinprenti. Trý avbrigdi eru av prentinum, eitt blátt, eitt reytt og eitt svart og hetta, at myndirnar hanga tríggjar saman økir um hátíðarliga huglagið, eins og tilipingarnar í heitinum til tann góða hirðan hava eitthvørt átrúnaðarligt yvir sær. Samstundis kenna vit spannina sum eitt praktiskt og ógvuliga vanligt gerandisamboð. Myndirnar hjá Tóroddi Poulsen tykjast um somu tíð mystiskar og ómetaliga einfaldar og óhátíðarligar. Akkumuleringin er eisini áhugaverd, kenslan av, at spannirnar fylkjast úr neðra og upp og úteftir eins og tær gerast alsamt fleiri og sum eru tær á tremur við onkrum, sum fer at koppa út móti áskoðaranum.
(KP)
Posted by Listin at 9:08 AM


text:
Tey eru longu farin ígongd við landingina á vestur síðuni, har Fiskaklettur liggur við bryggju og landar. Hann hevur góð 54.000 pund og veiðan er seld via Fiskamarknaður Føroyar og bleiv samlaði virðið av veiðuni 446.924,00 kr. SáH
So hevur regna í 24 tímar í Klaksvík
Eftir at vit hava havt turrveður í vikuvís, so kom regni í gjár og nú hevur tað regna í 24 tímar út í eitt. Í løtuni, klokkan er seks um morgunin, regnar illa, heili 4.2mm, men klokkan 12.00 verður ein glottið og síðani byrjar tað at regna aftur. Sambært veðurstøðini yr.no, so heldur regni áfram Les meira…
Virkishugurin og viljin til Gamlagarð er stórur
Í samband við, at Gamligarður í dag varð handaður Visit Norðoy at umsita, høvdu umboðini fyri kunningarstovuna eisini sett bygdafólkinum í Svínoy stevnu fyri at byrja samskipanina av teimum tilboðum og tænastum, sum Gamligarður nú kann leggja lunnar undir í oynni. Merkið veittraði frammanfyri Gamlagarð og setti sín dám á løtuna, tá bygningurin varð handaður Les meira…
Gamligarður handaður Kunningarstovuni
Jógvan Skorheim, borgarstjóri handaði í dag Elsu Poulsen, leiðara á Visit Norðoy gistingarhúsið í Svínoy – Gamlagarð – at umsita vegna kommununa. Tað var ein ovurfegin borgarstjóri, sum í dag vitjaði í Svínoy, har Útoyggjastevna er á skránni leygardagin. Eyðun Jacobsen er nevndarlimur í Svínoyarnevnd Býráðsins og harumframt staðbundin maður hjá kommununi í oynni, og Les meira…
Húsini hjá Nólsoyar Páll eru sera vøkur og taka seg væl út har tey eru steinsett
Var ein biltúr í morgun og tók nakrar myndir av húsinum Nólsoyar Páll, sum eru sera vøkur og taka seg væl út í lendinum. Húsini hjá Nólsoyar Páll vera heilt sikkurt ein stór uppliving hjá øllum ferðafólkunum, sum koma á vitjan í Klaksvík, men eisini fyri okkum sum búgva her. Tað er Archibald Black, sum Les meira…
Garðavegurin, so verður tað gjørt
Eitt av mínum hjartamálum til seinasta Býráðsval, var at fáa Garðavegin gjørdan lidnan og nú sær út sum at Klaksvíkar Kommuna er farin í holt við tað. Teir hava gjørt ovara gonguteigin næstan lidnan, har manlgar bert at asfalterast. So kunnu vit siga at teir eru komnir í helvt, nú manlgar niðari gonguteigurin at gerast, Les meira…
KÍ skal til Malta
Lutakastið til fyrsta umfar í Europa League er júst drigið og KÍ skal møta Birkikara frá Malta. Fyrsti dysturin verður í Malta tann 28. juni og tann 5. juli verður dysturin spældir í Føroyum. Skuldi verið møguligt at fingið eitt gott úrslit, vit ynskja KÍ góða eydnu. Rúni Heinesen og Kaj dam vóru til lutakastinum Les meira…
Ægir hevði eitt sera gott FM 2018
News.fo og Norðoyar Portalurin vóru í Páls Høll og hugdi eftir Føroyameistaraheitinum á langgeil í Vági. Tað gekk gott fyri okkara lið Ægir, okkara dreingir setti tvey Føroyskt junior met, tað var í 4×200 frí og 4×100 frí og kundi eisini fingið eitt juniormet afturat í liðsvimjingini 4×100 blandað, men av ein ella aðari orsøk, Les meira…
Gadus fór avstað kl. 15.30 ígjár
Klokkan 15.30 ígjár hoyrdist trý ýl í Klaksvík og var tað Gadus sum loystu og settið kós móti Brarentshavninum. Gadus kom fullfermdur til Klaksvíkar týsdagin eftir Norðoyastevnu og hevur hann ligið minni enn eina viku, nú hann longu er farin avstað aftur. Gadus er á veg í russiskan sjógv, við eru 32 mans og skipari Les meira…
Signhild Joensen úr Ægir hølvaði øll av í 200 metur rygg á FM 2018
Signhild Joensen er bara drottningin innan Føroyskari svimjing í løtuni og tað staðfesti hon í 200 metur rygg, har hon kom á mál heili 11 sekund fyrr enn nummar tvey við tíðini 2:17.80, nummar tvey gjørdist vinkonan Sára R. Nysted, hon hevði tíðina 2:28.75 og nummar trý gjørdist Eyðrið Mortensen úr Havnar Svimjifelag við tíðini Les meira…


text:
Setrið luttekur á mentanarnáttini
Komandi fríggjakvøld 3. juni 2011 verður Mentanarnáttin aftur hildin í Havn. Í ár fer Fróðskaparsetur Føroya eisini at luttaka við kunning um m.a. útbúgvingarnar.
Vit verða at finna í einum av teltunum á gongugøtuni, beint við Eik banka og Býarbókasavnið, frá kl 20 til kl 23. Høvi verður hjá fólki at vitja innar og fáa eitt prát um m.a. útbúgingarmøguleikarog upptøkukrøv. Eisini hava vit tilfar um sama evnið, sum fólk fáa við sær.
Vit bjóða kaffi og te og okkurt gott afturvið til gestirnar og rokna við at nógv fara at nýta høvi til at vitja Setursteltið í gongugøtuni.
-
14.11.2018 Søgu- og samfelagsdeildinHallbera West fer at verja ph.d.-ritgerðTil ber at fylgja hesum við streaming á HESIN LEINKJU Fróðs...
-
12.11.2018 Setrið FøroyamálsdeildinMørk og vegir millum vísindi og listRáðstevna á Fróðskaparsetrinum í døgunum 6. og 7. desember ...
-
06.11.2018 Føroyamálsdeildin Til lesandiÚr ljósi í myrkurFríggjadagin 9. november kl. 13 heldur Silja Aldudóttir MA-f...


text:
“Fíggingin av øllum samferðslukervinum í Føroyum skal endurskoðast og gandaorðið er samhaldsfesti, solidaritetur” (tikið av heimasíðuni hjá útvarpinum).
Hví haldi eg at hetta ljóðar sum at “vit í Havn” skulu gjalda fyri tey á bygd, og at “tey uttan bil” skulu gjalda fyri tey við bili – fyri ikki um at tala tey við fleiri bilum?
Minnist tá eg kom til Onglands hvussu bilsin eg varð, at bensinið og dieselið vóru so dýr, í 2002 kostaðu tey uml. 10 kr. liturin, og nú í summar kostaðu tey einar 13 kr. Orsøkin var at vegskattur er íroknaður bensin- og dieselprísin. Hetta haldi eg faktist er ein genial skipan, tí so gjalda tey mest sum brúka vegirnar mest, umframt at eisini ferðafólk gjalda sín part.
Í Føroyum tykist hugburðurin tó at vera, at onkur annar skal gjalda, og fólk skulu hava samsýning fyri ikki at búgva sentralt. Spurningurin verður sjáldan settur: hvat fær landið burturúr at fólk búgva desentralt? Frá fyrndartíð var tað landbúnaðurin sum fekk fólk at búgva í hvørjum króki í landinum, men tað er so ikki landbúnaðinum vit liva av longur.
Mítt uppskot til fíggingina av samferðslukervinum skuldi tí verið at lagt eitt rímiliga stórt avgjald á liturin á brennievni til akfør, og so afturfyri avtikið vegskattin og gjørt kollektivu ferðsluna ókeypis at brúka. Undirsjóvartunlarnir mugu tó framvegis fíggjast við bummgjaldi, tí ein avtala er ein avtala, og gerast teir ókeypis, so verða rin og hvin úr øllum herðashornum um rættin til undirsjóvartunlar. Harumframt: soleingi tað ikki er fíggjarligt grundarlag fyri einum nýggjum undirsjóvartunli, skal heldur ikki farast í holt við hann.
Ein tílík skipan kundi eisini umfatað kommunalar vegir, tó tað helst hevði verið trupult at sameint áhugamálini og raðfestingarnar hjá kommunum og landi.
Ein skipan, har tey sum brúktu vegakervið mest eisini vóru tey sum fíggjaðu meginpartin, tykist fyri mær at vera rímilig. Minkar koyringin, so minkar eisini slitið á vegakervið. Harumframt er ein slík skipan umhvørvisvinarlig, tí hon eggjar til at koyra saman, og allarhelst brúka ta ókeypis kollektivu ferðsluna, sum kundi verið fíggjað við hesi somu skipan.
Hetta var so mín meining, men úrslitið frá nevndini fer helst at verða okkurt um ein eyka skatt, og útjavning v.m. Livst so spyrst.


text:
Tað er ein sannroynd, at ov fá av okkara ungu velja sær eina yrkisútbúgving eftir fólkaskúlan. Føroya Handverkarafelag, Landsfelag Handverkaranna og Føroya Handverksmeistarafelag meta, at ein av høvuðsorsøkunum er manglandi atgongd til handaligt læringsháttalag. Efitr miðdeild eru ikki fleiri handalig tilboð at bjóða ungdóminum. Síðani ganga næmingarnir í framhaldsdeild í trý ár uttan at nýta hendurnar sum part av innlæringini, og tí er tað nátturligt at hugsa, at ungdómurin ikki kennir seg tryggan við handaliga frálæru.
Umframt týdningin av, at fleiri fara í læru, er eisini sera týdningarmikið, at tey, sum ikki fara í læru, hava nakrar grundleggjandi førleikar í hondunum. Neyðugt er, at ungdómurin gerst kreativur og sjálvshjálpin; eisini tá tað snýr seg um at skifta hjól á bilinum, heingja ein lampu upp ella seta eina hyll upp í vatur.
Handverk er sostatt ein sera týdningarmikil partur av menningini hjá tí einstaka og fyri samfelagið, og tí eigur handverk eisini at vera kravt fak í framhaldsdeildini. Haraftuat eru fortreytirnar fyri at at seta fakið handverk á stovn í framhaldsdeildini eru longu til staðar, bæði viðvíkjandi undirvísingarførleikum og útgerð.


text:
Orð og lag: Holgar Jacobsen
Viðmerking: Yrktur 2. juni 2014.
Beiskt eg sakni sáran, hørð er lívsins gongd
likamið so stirnað, verður lagt í mold
ætt um ætt at fella jarðarklótu frá
vita ei hvør næstur stendur
gravarbakka á.
Ofta máttleys spyrja, hví skal vera so
svarið er sjálvt lívið, tí komu vit á fold
føðast til at doyggja, tað er lívsins bland
vónandi ein fagran dag
vit síggja annað land.
Vónin er ein neisti, uggar stirdu sál
spurningin til svarið? Rukku vit á mál
hvar er hetta málið, er tað kanska til?
Deyðin tevjar slevjandi
so tætt við tína lið.


text:
Í morgun kom forsetin í evropeisku fótbóltssamgonguni, UEFA, Aleksander Ceferin, til Føroya. Í Havn var Annika Olsen, borgarstjóri í Tórshavnar kommunu, vertur fyri eina máltíð í Móttøkuhúsinum, har UEFA-forsetin eisini fekk høvið at heilsa uppá løgmann, Aksel V. Johannesen.
Annika Olsen og Aleksander Ceferin fingu eitt gott prát um drúgva samstarvið millum FSF og Tórshavnar kommunu, og um Tórsvøll, sum UEFA-forsetin fór at vitja nú seinnapartin. Útbyggingin av Tórsvølli er stuðlað av UEFA.
Aleksander Ceferin var sera fyrikomandi og greiddi frá sínum arbeiði í UEFA. Christian Andreassen, FSF-forseti, var eisini til steðar. Borgarstjórin og løgmaður fingu sum gávu hvør sítt upphang við nøvnunum graveraðum í, og við heilsu frá UEFA.
Vitjanin er stutt, UEFA-forsetin fer avstaðaftur seint seinnapartin. Aleksander Ceferin er eftirmaður Platini, sum fór frá fyri teimum árum síðan. FSF er vertur fyri vitjanini.
Um tú veitst okkurt, sum VP ikki veit - skriva so til vp@vp.fo


text:
BankNordik: Nú kanst tú seta pening inn á kontuna, tá ið tað hóskar tær.
- Okkara sjálvtøkur á Áarvegnum og á Oknarvegi í Havn umframt í Klaksvík hava fingið eina nýggja funku, ið ger tað møguligt hjá tær at seta pening inn. Tað er bæði skjótt og lætt, sigur BankNordik.
Sjálvtøkurnar líkjast vanligu sjálvtøkunum, men kunnu nú eisini taka ímóti pengaseðlum.
Tú velur "onnur tænasta", "inngjald", og síðani er klárt at seta seðlarnar inn.
Skjótt fara sjálvtøkurnar í Saltangará, á Tvøroyri og í Sandavági eisini at kunna taka ímóti peningi.
Um tú veitst okkurt, sum VP ikki veit - skriva so til vp@vp.fo


text:
Ráðleggingardagur 2. nov.
30. Okt 2018
Ráðleggingardagur 02.nov. Stovnurin stongdur. Sum kunnugt hava vit Ráðleggingardag Fríggjadagin 02.nov. ...
les meir
Blóðpylsa
15. Okt 2018
Vit gjørdu blóðpylsu fríggjadagin 12.okt. sum vit ótu seinni til millummála :) Smakkaði so væl ...
les meir
Foreldrafundur 10.okt
10. Sep 2018
Foreldrafundur verður mikudagin 10.okt. frá kl. 19.00 -20.30 við Guðrun Horn. Evni er rørsla...
les meir
Vælkomin úr summarfrí
13. Aug 2018
Hey øll somul ..Vælkomin aftur úr summarfrí og vælkomin nýggj børn og foreldur ...
les meir
Summardagur 14.juni
14. Jun 2018
Vit tríggir stovnar.. Dagstovnurin við Løgmannabreyt, Dagstovnurin í Hoyvík og Býlingshúsið inni á Gøtu hava havt árliga Summardagin í dag saman við børnunum...
les meir
Takk fyri Garðdagin
25. Mai 2018
Hey tit øll. Takk fyri ein góðan hugnaligan garðdag ...
les meir
Garðdagur verður hósdagin 24.mai
07. Mai 2018
Garðdagur verður hósdagin 24.mai frá kl.15 -18 har foreldur, børn og starvsfólk hugna sær saman og samstundis...


text:
Myndir:Vitjan av Team Rynkeby í mai 2016. Vit stuðlaðu við kr. 50.000,00.
Frá seinasta íslandstúrinum, juli 2015. Uttanfyri felagshúsið hjá
Lions Húsavík. Okkara ferðalag saman við limum úr Lions Húsavík.
Frá kekkhandanini á Suðuroyar Sjúkrahús fríggjadagin 8. mars 2013.
Frá kekkhandanini 5. septembur 2012, tá bjargingarfeløgini í Suðuroy fingu stuðul frá íslendingum.
------------------------------------------------------------------------------------------
Frá "Lions Firma Cup 2012" kappingini í Trongisvági:
Vinnaranir
Faroe Farming nr. 1
Føroya Bjór nr. 2
Júst do it nr. 3
Heiðursmerkjahandan
Dómaraborðið
Martin og forkvinnan í Liljuni
Omanfyri nevndu 2 myndir, eru frá handanini
av sjónvarpi til Dagtilhaldið í Vági. Mortan Holm
handaði vegna Lions Club Suðuroy.
Lionslimir á leyvutingi í Havn 2007.
Ein lion og 5 lionessur. Leyvuting í Tórshavn 2007.
Vegna Suðuroyar Norðara Bjargingarfelag taka Oddmar Thomsen og Áki Dimon ímóti
bilsaksi og agregati frá og Ásbirni Berg, lionsforseta.
Bilsaksur og agregat verður roynt.
Lions stuðlaði Jón Tórður Petersen, sum var á legu fyri rørslubrekað í Roskilde. Hann hevði
Kjarstein Danielsen við sum hjálparmann. Ein ógloymandi túrur, við m.a.vitjan í Tivoli og
flúgvitúri.
Í tveimum førum hevur Lions stuðlað Suðuroyar Sjúkrahúsi. Her fær Knút Steinø, yvirlækni,
handaðan kekk frá Einar Larsen, lionsforseta.
Vegna Vágs Fornminnisfelag móttekur Jógvan Absalonsen kekk frá Einari Larsen, lionsforseta.
Vegna Grindabátarnar í Vági móttekur Bunyan Midjord kekk frá Einari Larsen, lionsforseta.
Vegna Garðabrúgv í Vági móttekur John Petersen kekk frá Einari Larsen, lionsforseta.
Hetta er fyrsti stuðul, sum L. C. Suðuroy veitti. Ove Michelsen, sáli, fær vegna
sluppina Johannu, handaðan kekk kr. 70.000,00 frá Ejler Djurhuus, lionsforseta
og Ronnie Midjord, kassameistara.
Suðavík og Flateyri í Íslandi fingu peningahjálp frá Lions eftir skalvalopini.
Hetta eru kalendararnir frá 1998, 1999 og 2000.
Hetta eru kalendarin frá 2001.
Her liggur steinurin í haganum í Sumba. Seinni bleiv hann gjørdur
til minnisstein yvir Poul F og fluttur til Froðbiar.
Kendur hovbingur og fyrrverandi lionsforseti.


text:
Danish Open 2018 byrjaði í dag, har Óli Mortensen nú seinnapartin skuldi royna seg í besta riðli í 800 metra frísvimjing. Og har varð tað til eitt silvurheiðursmerki til Óla, við tíðini 8:11.77 aftanfyri Alexander Aslak Nørgaard sum við tíðini 8:03.37 setti stórt danskt juniormet. Persónliga metið hjá Óla er 8.10.94, so hetta var hørð Les meira…
Stórt kvøld í Maverick við PUB QUIZ, Flogbólti og Fótbólti
Í kvøld tann 12. apríl verður eitt stórt kvøld í Maverick. Vit byrjað við at fylgja við dystinum 07 Vestur – KÍ, sum byrjar kl. 18.00. Kl. 20.00 verður Flogbóltsfinalan ímillum Mjølnir og ÍF send beinleiðis. Og vit enda kvøldið við einari rimmari PUB QUIZ, so tað er bara at koma forbí. Eru tit í Les meira…
Landsliðið til Bergen Swim Festival 2018, heldur enn Danish Open
Í morgin seinnapartin fer føroyska svimjilandsliðið við Atlantic Airways til Bergen, har tey fer at luttaka í Bergen Swim Festival 2018. Fyri Ægir luttaka, Sólva A. Sigðursson, Barbara Debes, Rebekka Trygvadóttir, Signhild Joensen og Rókur Trygvasson. Venjarin hjá Ægir Jaime Arroyo verður eisini við á túrinum sum landsliðsvenjari. Var og tók nakrar myndir av Ægir Les meira…
Stórur dagur fyri venjaran hjá Ægir Juan Jaime Arroyo – Toledo
Hann er nú partur av granskarum, sum hava fingið pengar frá FINA at granska og gera testir fyri okkara svimjarar í Føroyum. Teir vera tríggir doktarar, sum eru við í verkætlanini, teir eru Dr. Juan Jaime Arroyo- Toledo, Dr. Magni Mohr og Dr. Nikolaj Baastrup Nordsborg og er Jaime tann einasti av teimum, sum er Les meira…
KÍ vann uppiborið 3-1 á AB
KÍ vann 3-1 á AB ígjár og var tað Jóannes Bjartalíð sum bleiv dagsins hetja. Hann gjørdi ikki mætari enn at skora øll málini hjá KÍ. Tvey í fyrra hálvleiki og eitt í seinna hálvleiki. Tað gingu 11 min., so hevði Jóannes Bjartalíð sett bóltin í netið hjá AB. Verjan hjá AB gjørdi fleiri misskjingar Les meira…
1. deild KÍ vann uppiborið 4-1 á B71
Í gjár hevði KÍ vitjan av besta liðnum hjá Sandoynni B71 og KÍ vann uppiborið 4-1, eftir at hava verið frammanfyri 2-1 í hálvleikinum. KÍ er 13 stig saman við NSÍ, men KÍ hevur betur málmun +14, ímeðan NSÍ hevur málmun +6. Her fleiri myndir av dystinum, klikk her “1. deild KÍ-B71 4-1” Málini skutu: Les meira…
Signhild Joensen føroyskt met í 100 metur rygg við tíðini 1:03.04 í SuSvim í morgun
Signhild Joensen úr Ægir slóð fyri løtu síðani føroyska metið í 100 metur rygg á langbana í suðri við tíðini 1:03.04. Tíðin er so góð, at hon er eisini niðanfyri kravtíðina til EM. Fantastiska flott Signhild Joensen. Enn einaferð staðfestur tú, at tú er besti kvinnuligu svimjarin í Føroyum. Nummar tvey gjørdist Maria Bjarnastein Antoft Les meira…
Mjølnir spælt seg í FM finaluna
Tað eydnaðist Mjølnir at vinna trygt 3-0 á SÍ í kvøld og týdningarmiklu sigurin tryggaði Mjølnir pláss í FM Finaluna, sjálvt um teir hava tvær dystir eftir at leika. Mjølnir skal møta ÍF í finaluna og vera finalurnar leikar í Stórhøllini á Hálsi hóskvøldið 12. apríl kl. 20.00 og leygardagin 14. apríl kl. 16.00. Vónandi Les meira…
Myndir Silvarenningin 2018
Árliga Silvarenningin var ígjár. Kappast var í fleiri ymiskum bólkum, bæði gentur og dreingir og kvinnur og menn. Heiðursmerkir vóru latin til hvønn luttakara og var tað Norðoya Sparikassi sum lat tey. Skráin fyri renningina var hendan: 11.00 Gentur & Dreingir f.2012 ella seinni – umleið 425m 11.10 Gentur & Dreingir f.2010-2011 – umleið 425m Les meira…
5 Tey bestu úrslitini í RIG 2018 blivu heiðraði
Nú Reykjavík International Games er liðugt á hesum sinnið blívu svimjarnir heiðraði fyri teirra svimjing og Signhild Joensen bleiv heiðra og fekk tann trið fremsta heiðurin. Norðoya Portalurin vil takka Rannvu Sigfríðsdóttir fyri góðar myndir og ynskja okkara svimjarum tillukku við góða úrslinum í Íslandi. Vit gleða okkum at fáa tykkum heim aftur í morgin, Les meira…


text:
Óli Mortensen royndi seg aftur í dag á Mare Nostrum stevnuni í Barcelona, har hann í 800 metra frísvimjing svam teinin uppá 8:27.60. Tað var fjórbesta tíð hjá honum í ár, í mun til 8:11.77 á Danish Open stevnuni í apríl, 8:14.74 á Swim Open Stockholm í apríl og 8:22.75 á Paulus Wildeboer stevnuni í Sabadell í mars. Tíðin nú rakk til eitt 16. pláss millum teir 17 luttakandi í Barcelona.
Category: Heilsa
Doping er snýt
Tað sigur Vár í hesari videoini hjá Fólkaheilsuráðnum, og tað siga vit onnur eisini 🙂
Øll kunnu svimja
Góð video, hendan her, hjá Scottish Swimming !
Svam fyri Svøríki á OL í 1976, nú vil hann í fongsul
Mikael Brandén luttók fyri Svøríki sum 16-ára-gamalur í svimjing á Olympisku Leikum í Montreal í 1976, men var síðani plágaður av skaða, til hann gavst og skifti til body building, og endaði í misnýtslu av anabolskum steroidum, sum so aftur førdi til sálarligar trupulleikar. Nú stjelur hann sjónvarp og líknandi og ynskir sær ein longri fongsulsdóm, til at fáa skil uppá sítt lív.


text:
Uni Rasmussen á GLS
20-11-2017 - 20:09 - Jóanis Albert Nielsen
Í tíggju ár hava føroyingar havt møguleikan at koma til árligu GLSleiðsluráðstevnuna, og hevur Norðurlandahúsið veriðfullsettmestsum hvørja ferð.
Endamálið við ráðstevnuni er at geva leiðarum íblástur og amboð til at gerast enn betri leiðarar, har teir eru.Fyrilestrarhaldararnirhava ymiskar viðkomandi vinnuligar og andaligar førleikar, ið á hvør sín hátt kveikja og bjóða einum av.
Føroyska íkastið hesaferð verður Uni Rasmussen.Uni er 49 ár, búsitandi í Norðragøtu og giftur við Emmu. Í sínumungu døgum arbeiddi hann sum bilmekanikari, og sum 21 ára gamal gjørdist Uni blindur í einum bilóhappi.
Nøkur ár seinni tók hann útbúgving sum vøddamýkjari, og arbeiðir nú sum sjálv støðugur vinnurekandi. Umframt tað hevur Uni seinastu árini verið stjóri á Hotel Runavík, og býráðslimur í Eysturkommunu.
Útlendskufyrilestrarhaldararnirverðam.a.BillHybels, stovnarin avWillowCreekí Chicago,sum aftur í árfer at geva okkum íblástur og praktiskleiðsluráð.FramleiðslustjórináFacebook,SherylSandberg,tosar m.a. um at finna lívsmótið aftur og at síggja framá eftirat havahavtmótgongd.ImmaculéeIlibagizafortelur um ræðuliguhendingingarnaríRwandaí1994 - hvussu hon yvirlivdifólkamorðið- og um trúgv, vón og fyrigeving.Fyrilestrarnirverða vístir á stórskíggja, oghavateirføroyskan tekst.
AltjóðaleiðsluráðstevnanTheGlobalLeadershipSummitverðurhildiní Norðurlandahúsinum 19. og 20. januar2018.


text:
-
2 vaksin
-
úr kr. 15.440
8 nætur í Íslandi
price not available
Kring Ísland í eina viku
Koyr kring Ísland í egnum bili og síggið tey mest áhugaverdu støðini á leiðini m.a. Gullfoss og Dettifoss
Njótið ein frálíkan túr runt Ísland, har 95% av vegunum eru asfalteraðir og atkomiligir við vanligum familjubili ella motorsúkklu. Vit hava gjørt serligar leiðir, ið vara í eina ella tvær vikur, hetta fyri at tryggja okkum, at tú upplivir tey mest áhugaverdu støðini í Íslandi: hugtakandi landsløg, klettar, fossar, lava landsløg, og eisini sjarmerandi náttúruvakrar bygdir. Og einki er sum at enda ein hendingaríkan dag í einum av teimum mongu varmakeldum. Tú gistir á ymsum hotellum, gistingarhúsum og bóndagørðum á leiðini íroknað morgunmat.
Til ber eisini at keypa hendan pakkan og ferðast í 2 vikur í Íslandi.
Gev gætur at allir prísir fyri pakkaferðir til Íslands kunnu verða broyttir um íslendski ferðafólkaskatturin hækkar.


text:
Partrolararnir Steintór, Niels Pauli, Hamranes og Breiðanes hava allir fingið loyvi frá Fiskimálaráðnum um at fiska menningarkvotuna, sum P/f Steintór og P/f TG Fish fingu útlutað.
Feløgini fingu tillutað 900 tons av makreli og 900 tons av sild í eitt ár. Omanfyri nevndu skip, hava fingið ávíkavist 180 tons, eitt tons, og síðst nevndu hava fingið 100 tons í part av makreli.
Uppsjóvarskipini, sum hava fingið útskrivað loyvið eru Fram og Tummas T, sum hava fingið 250 tons av makreli í part at fiska fyri Vestmanna Seafood, sum fekk størsta partin av menningarkvotuni fyri 2018.
Felagið fekk 2.002 tons av makreli, 1.593 tons av sild og heili 12.970 tons av svartkjafti. Talan er um eitt fýra ára tíðarskeið til øll trý fiskasløgini.


text:
2 Og Guð talaði við Móses, og segði við hann, Eg eri HARRIN:
3 Og eg birtist at Ábrahami, at Ísaaki, og at Jákobi, við navninum Guð Almáttugur, men við mínum navni JE-HO´-VAH varð eg ikki kendur fyri teimum.
( Exodus 6:2-3 FKJ )
Guðs navn יהוה stavast við Hebraisku bókstøvunum jod, heh, vav, og heh, og lesist frá høgru til vinstru og verður umskrivað til enskt sum JHVH (kallað tetragrammaton). Í KJV Gamla Testamentinum er tað týtt JEHOVAH sjey ferðir (og skrivað HARRI restina av ferðunum; sí New Age Bible Versions, s. 373-385). Hvør av bókstøvunum í Hebraisku stavrøðini teknar eina mynd. Bókstavirnir í Guðs navni lýsa fylgjandi:
J = jod = י
Tað lýsir eina “gevandi, útrættandi hond” (Marc-Alain Oauknin, Mysteries of the Alphabet, New York: Abbeville Press 1999, s. 207).
H = heh = ה
Tað umboðar eina girðing, líka sum himinin, ella ein gluggi (Mysteries, s. 191).
V = vav = ו
Tað ímyndar ein nagla (Mysteries, s. 168). Eitt “v” á Enskum er eitt piktogramm av tí kílaða endanum á einum nagla.
H = heh = ה
H’ið er endurtikið í endanum á navninum, av tí at “Jesus varð reistur” og “móttikin upp inn í himin” aftur (Markus 16:19).
Guð rætti sína hond י út úr gluggum himins ה, og vit stungu ein nagla ו inn í hana; havandi tikið okkara revsins fyri synd, vendi hann aftur til himins ה.
Jesu nagla-gataðu hendur vórðu fyrifram frásagdar okkum í Psálmi 22:16 og Esaiah 22:23-25. (Dr. Floyd Jones hevur enntá lagt upp til, at tittulin, sum stendur skrásettur í Jóhannes 19:19 kundi havt verðið skrivaður á Hebraiskum soleiðis, “JESUS AV NAZARETH OG KONGUR JØDANNA”, sum myndar eitt akrostikon av navninum JHVH, við tað at vav’ið stendur fyri “og” byrjar orðið fyri Kongur, melek (sí Hebraiska G.T. Genesis 14:8 fyri Hebraiska formin). Hetta kundi gjørt greitt hví jødarnir við tað sama bóðu Pilatus um at broyta tað til “hann segði, Eg eri Kongur Jødanna” (v. 21).
Jesus er ein umskriving av tí Hebraiska “Josjua”, sum merkir “JEHOVAH er frelsa”. Jesus Christus er vístur at vera J’ið, י, “armur HARRANS ” í Esaiah 53:1-12 og Esaiah 59:16, sum sigur, “tí bar hansara armur honum frelsu.” Esaiah 63:2-5 endurtekur hetta evni.
Jod’ið, י, er ein mynd av einum armi og eini hond, teknað í einum ørsmáum og tøttum formi. Professor Ouaknin sporaði jod’ið frá piktogrammunum av einum prísandi, upprøttum armi og hond, til útrættar armar, sum um á einum krossi, og til síðst, til ein arm og hond, sum rættir seg niður, líka sum bókstavurin j — sum rættir seg líka sum Jesus — at bjarga mannkyninum frá glatan (Mysteries, s. 200-207).
Í 19. øld, so hvørt sum vantrúgvandi Týskir kritikarar av Bíbliuni hamra
ðu eftir Guðs orði, royndu teir at endurmóta Guðs navn, JEHOVAH. Teir tríhildu um, at navn Ísraels Guðs skuldi úttalast Yahweh, tí fyri teimum var hann einkið meira enn ein gróðurkvistur av heidna guddóminum “Yaho”. Einkið kundi verið fjarri frá sannleikanum.
Jødarnir, sum sum heild ikki úttalaðu Guðs navn, høvdu brúkt, men góvust at brúka navnið JEHOVAH “øldir áðrenn ta Christnu tíðina” viðmerkir tann klassiska lærda útgávan av Encyclopedia Britannica. Hon váttar, at, “…tá ið man las tað, sum veruliga stóð í tekstinum, vildu teir óundankomiligani havt úttalað navnið Jehovah” (Encyclopædia Britannica, 11. útgáva (New York: Encyclopædia Britannica, Inc., 1910-11), bind 15, s. 311-314, undir Jehovah). Nýggja Schaff-Herzog Encyclopedia viðgongur, at í tí “eldru týðingararskipanini er Jehovah” úttalan. Hon sigur,
“Í tí Masoretiska tekstinum vildi tann vanligi formurin givið úttaluni Yehowah [úttalað Jehovah]” (Nýggja Schaff-Herzog Encyclopedia um Trúarliga Vitan (New York: Fund og Wagnalls, 1912), bind VI, p. 117, undir Jehovah; bind XII, s. 470, undir Yahweh).
Fyri túsundum av árum síðani, møguliga 3600 , varð navnið JEHOVAH givið av Guði til Móse. Tað sæst fyrst í Genesis 2:4 í tí Hebraiska Gamla Testamentinum og er týtt í Exodus 6:3 í KJV. Í tí lærdu bókini, A Dissertation Concerning the Antiquity of the Hebrew Language, Letters, Vowel-Points and Accents, skjalfestir John Gill (1697-1771), ein úrmælis gudfrøðingur og skrivari, brúkið av navninum JEHOVAH frá áðrenn 200 f.Chr. og upp gjøgnum øldir frumkirkjunnar og tað fylgjandi ártúsundið. Hebraiska Misjna loyvdi navnið sum eina heilsan (Berachoth, ix, 5); sambært Thamid, so kundu prestarnir av templinum brúka navnið, men tey í landinum kundu einans brúka Adonai (vii, 2); Maimonides segði, at navnið varð brúkt av prestunum í halgidóminum og á Sáttargerðar-deginum (Moreh Nebukim, I, 61, og “Yad chasaka”, xiv, 10). Sjálvt viðmerkjarar so sum Nicholas úr Lyra, Tostatus, Cajetan, og Bonfrere vardu úttaluna “JEHOVAH” sum móttikna av Mósesi á Hóreb fjalli. Navnið finst í skriftum eftir Raymund Martin í 1200 talinum og Porchetus í 1300 talinum. Theodore Beza, Galatinus, og Cajetan, millum mangra annara, brúka tað í 1500 talinum. Lærdir so sum Michaelis, Drach og Stier prógvaðu navnið sum upprunaligt. Spanska Bíblian frá 1602 brúkar navnið Iehova og gav eina langa verju av úttaluni Jehovah í fororði sínum. Í seytjandu øld varð úttalan JEHOVAH vandlætisligani vard av Fuller, Gataker, Leusden og øðrum, ímóti atfinningum…” (EB, s. 311-314). (Martin: Pugio Fidei, útg. París, 1651, pt. III, dist. Ii, cap. Iii, s. 448, og viðm. S. 745; Galatinus: “Areana Cathol. Veritatis,” I, Bari, 1516, a, s. 77; Porchetus: Drusius, “Tetragrammaton,” 8-10, í “Critici Sacri,” Amsterdam, 1698, I, p.ii, kol. 399-42; “De nomine divino,” ibid., 512-516; sí eisini s. 351 o.a.; Michaelis: “Supplementa ad Lexica Hebraica,” I, 1792, s. 54; Drach: “Harmonic entre l’Eglise et la Synagogue,” I, Paris, 1844, s. 350-53, viðm. 30, s. 512-16, 469-98; Stier: Lehrgebaude der Hebraische Sprache, 327.)
Genebrardus tykist at hava verið tann fyrsti at skjóta upp úttaluna Iahue [úttalað Yahweh], men tað varð ikki fyrr enn í 19. øld, at tað gjørdist sum heild móttikið” (EB, s. 311-314). Anti-Semitiskir Týskir frælslyndir, so sum Driver og Delitzsch, fegnir gripu um nýggju úttaluna, Yahweh. Teir og aðrir ófrelstir “hægri kritikarar” avnoktaðu, at Gamla Testamentið varð veruligani givið av Guði. Teir royndu at finna hvat teir kundu finna, fyri at dekka sína vantrúgv, hevdandi at Gamla Testamentið var skapanin av monnum, sum ættleiddu og tillagaðu søgur, orð, og nøvn frá trúgvunum og tungumálunum hjá grannum sínum. Hægru kritikararnir brúktu nýggju úttaluna, Yahweh, sum sokallað prógv fyri, at Guð Ísraels var einkið meira enn ein stammu-gudur, hvørs navn hevði ment seg frá heidnum gudum so sum Yaho, ella Ya-ve, tilbidnir av Babylóniarunum og Canaanitunum, – teir sum tóku Hebreararnar til fanga og vóru teirra grannar. Teir søgdu, Yahweh “merkti oyðari” (EB, s. 312). Týsku kritikararnir søgdu, “Yahweh er ikki eitt Hebraiskt navn;” ein slík úttala vildi prógvað, at Hebreararnir læntu tað (Eb, 310-314). Kritikarin Rudolf Kittel tvíheldur, at “yahu … leiðir ikki aftur til eina úttalu, sum er umboðað av Yehovah (ella Jehovah)” (Nýggja Schaff, bind XII, s. 470, undir Yahweh). Kritikararnir vitnaðu til forn skjøl, so sum “teir magisku tekstirnar”, Aramaisk papyrus, og Babylóniskar talvur, sum siga frá um heidnar gudar, nevndir Yaho, Yahu, ella Ya-ve. (Ákallar heimasíðan www.yahoo.com henda heidna gudin, meðan hon spottar Guð Ísraels?) Driver royndi at veita sítt prógv, ein Ethiopiskan lista av gandakendum nøvnum fyri Jesus, sum íroknaðu Yawe. Aðrir Bíbliu kritikarar, fúsir eftir at finna eina málsliga, heldur enn eina yvirnáttúrliga keldu fyri navn Ísraels Guðs, trilvaðu eftir tí “Canaanitiska tengiliðinum” og tí nýggju úttaluni. (Hesir kritikarar írokna: Von Bohlen (Genesis, 1835, s. Civ.), Von der Alm (Theol. Briefe, I, 1862, s. 524-527), Colenso (Pentateuch, V, 1865, s. 268-84), og Goldziher (Der Mythus bei den Hebräern, 1867, s. 327). (Sí eisini: Driver, Studia Biblica, I, 20; I, 5; Encyclopedia Britannica, 11. útgáva, 1910-11, bind 15, s. 311-314, undir Jehovah; Delitzsch, “Wo lag das Paradies,” 1881, s. 158-164; “Lesestücke,” 3. útg., 1885, s. 42, stavilsi A, teigur I, 13-16).
s. 413-417.
(Her kemur kanska meira).
(Nei, týskir Bíbliu-kritikarar hava hvørki givið okkum tann rætta tekstin, ella lært okkum Guðs navn, ella grundfest Guðs kirkju. Sannleikin kom við reformatiónini, fráfallið byrjaði við Griesbach, Josef Kittel, Rudolf Kittel, Westcott & Hort, Tischendorf, Eugene Nida, James White, og øllum hinum Alexandriu-skúla-skramblinum).
……………………………………………………………………………………..
Nota Bene
H’ið í endanum av JEHOVAH skal vera við, tí at tað er síðsti bókstavurin av JHVH.
Legg til merkis, at tað eru 7 bókstavir (Guðs fullkomna tal) í JEHOVAH, og at eitt sjálvljóð kemur ímillum hvørt av hjáljóðunum, just sum tað eru tríggir persónar, sum mynda JEHOVAH.
JE er fyrsta stavilsi í JE-SJUA (Jesus)
JE-HO´-VAH hevur trý stavilsir, eins og eisini JE-SJU´-A hevur trý stavilsir. (Jahwe hevur tvey!!!)
JE-HO´-VAH
JE-SJU´-A
JE er líka sum JE
HO svarar til SJU (O og U liggja sera nær)
VAH svarar til A
(VA og A eru næstan líka, H’ið er jú stumt)
Ergo: Tú hevur JESJUA í JEHOVAH!
Harafturat kemur JE-SJU´-A frá JE-HO´-SJU-A, sum merkir JE-HO´-VAH er frelsa. (JE-HO‘-VAH + SJU´-A)
Hvar kemur Jahwe frá?
Jú, hann skreið sær beint upp úr HELVITI og inn í góðtrúni, sovandi endatíðar-meinigheitina (sum stólar meiri uppá vísind og lærdar, ófrelstar devlar úr satans seminarium, enn uppá Guðs varðveitta orð, – og sum harafturat tveita tey rættvísu út úr meinigheitini ferð eftir ferð)!!!
JE-SJU´-A er JE-HO´-VAH
JE-HO´-VAH merkir og er EG ERI
Jesus er EG ERI:
Áður enn Ábraham varð, eg eri.
( Jóhannes 8:58b FKJ )
(Tað er ikki harvið sagt, at Jesus er Faðirin! Minst til, at tað eru tríggir persónar í tríeindini, men EIN Guð!)
(Meir um tríeindina >)
JEHOVAH er Guð!
– Jahwe er ein babylónskur devil, og kann skrubba sær av aftur niður til helvitis!
Far ikki niður við honum.
Jahwe koyrir sjálvljóðið e aftanfyri og uttanfyri navnið, tað hevur bara eitt h, tað tengist ikki yvirhøvur Jesjua (Jesusi). Tað er ein babylónskur devil, og til helvitis við honum!
JEHOVAH er symetriskt og reint, og hevur eitt sjálvljóð inni ímillum tey fýra hjáljóðini; tað hevur sjey bókstavir sum er Guðs egna tal; og tað tengist JE-HO´-SJU-A, JO´-SJU-A, JE´-SJU-A og JE-HO´-SJA-PHAT og øðrum líknandi bíbilskum nøvnum, sum sum øllum kunnugt hava Guðs navn í sær.
Harafturat er W ikki ein Hebraiskur bókstavur, eiheldur tað runda W (double U á enskum) ljóðið. Hebraiski bókstavurin eitur VAV og hevur altíð verið og er eitt klárt V (Ve) ljóð. Psálmur 119 lærir Hebraisku stavrøðina, (sum eisini stendur har í eini rættari King James Standard Text Standard Image Holy Bible frá Cambridge). Tá ið man so gongur út frá tí, so sigist Jahwe ikki sum tey gera í dag (“Jaue”), men Ja-ve, … sum jú er navnið hjá Babylóniska avgudinum uppá ein prikk.
Dagsins kontemporeru carismatisku meinigheitir eru starblindar á veg út í at tilbiðja djevlar, – um tær ikki langt síðani eru byrjaðar!.
Tey siga: Come on, maður, navið kann gera tað sama.
Hatta vísir hvussu kúbýtt tit eru. Er tað líkamikið um eg kalli teg Karl Martin, tá ið tú eitur Martin Sofus?
Nei!
Hoyrir og svarar Martin Sofus, tá ið eg rópi Karl Martin?
Nei!
Nei!
Nei!
Og so siga tit, at navnið er líkamikið!
Tykkara Guðsspottiligu óvitar, sum kalla JEHOVAH fyri Ja-ve.
Tit kunnu pent taka og venda tykkum um.
Wenden Sie um, bitte.
Ússaligt “trúgvandi” fólk, sum hvørki hevur Guðs orð, eiheldur Guðs navn; tað má eg siga!
Tá ið nú Jahwe er ein babyónskur avgudur, so kann Guð líkasovæl eita Allah.
Ætla tit kanska at fylgja Rick Warren og Bryan Houston og Paula-smílandi-starblindu-humanissu-Høj í bandalagi við Vaticanið út í Chrislam?
Fý!. Tykkum kann man ikki fylgja.
Siti tí heldur heima og fylgi Guðs orði.
FAR OG FÁ TÆR EITT HØVD, FAR!
– Ja, far og fá tær tvey.
Annars, so fjerna “Jehova vitnir” H’ið í endanum og geva navninum sostatt 6 stavir (ikki 7 sum í KJB), sum vitnisburð um teirra egna falskleika.
Eisini skrivar KJB Saviour við tí eldra, klassiska staviháttinum, sum er við 7 stavum. Allar tær nýggju “wannabe” “bíbliurnar” skriva Savior við 6 stavum, sum vitnisburð um teirra egna falskleika.
– Ja, Guð goymir ymisk tekin til teirra, sum hava eygu.
FAR OG FÁ TÆR EYGU, FAR!
– Ja, far og fá tær tvey.


text:
Fyrsta FM-stevnan er farin aftur um bak, og Róðrarfelagið Knørrur kom væl frá starti. Genturnar á Tambar og menninir á Orminum Langa vunnu gull, og dreingirnir og kvinnurnar á Jallinum vunnu bronsu í góðari kapping um fyrsta plássið. Við hesum vunnu allir bláir fm-bátar heiðursmerki. Barnamanningarnar vóru eisini nøgdar við síni úrslit, hóast tað ikki [...]
Nú stevnurnar av álvara standa fyri durum, hava rógvarar og róðursfólk úr at gera við síðstu fyrireikingunum. Tó, so hevur Vár Antoniussen givið sær stundir at svara upp á teir tíggju altavgerandi spurningarnar ímillum tøkini. Vár hevur róð í trý ár og situr nú við róðrið á øðrum ári og vísir sínar dygdir. Bátur: Tambar [...]
Seinastu dagarnar hava NORA (Norrønt Atlantssamstarv) og Innlendismálaráðið verið vertir fyri eini norðurlendskari nevnd, sum hevur vitjað í Føroyum. Eitt av sosialu tiltøkunum, sum eru á skránni er, at tey sleppa at rógva ein túr við einum kappróðrarbáti. Hetta er roynt fleiri ferðir fyrr, og vanligt er at hava ymsar politikarar, sum hava róð fyrr, [...]
Posted in tíðindi | Tagged NORA
Róðrarfelagið Knørrur selur seksmannafarið Gamla Jarnbard. Talan er um tann upprunaliga Jarnbardin, hin so kenda vinnaran í føroyskum kvinnuróðri. Báturin er góður, men felagið hevur ikki pláss fyri honum longur. Tí verður hann seldur. Prísuppskot: 15.000 kr. Til ber at bjóða og hoyra meira við at skriva til Róðrarfelagið Knørr á rk@rk.fo ella ringja 792736. Hægstbjóðandi fær bátin. [...]
Róðrarfelagið Knørrur selur tíggjumannafarið Kongin. Báturin hevur áður itið Eysturoyingur, Norðingur og Ormurin Langi. Eitt ediligt stykki, men nýggjur bátur er bygdur, og pláss er ikki fyri Konginum longur. Tí verður hann seldur. Prísuppskot: 15.000 kr. Til ber at bjóða og hoyra meira við at skriva til Róðrarfelagið Knørr á rk@rk.fo ella ringja 792736. Hægstbjóðandi fær bátin. Sámal [...]
Nikoba í Gong, Hildur H. Magnussen og Linda R. Klein vunnu gull í sínum bólkum á 2000 metrum, Silja Poulsen vann silvur, Jan Arge og Jens Petur Gaard Magnussen vunnu bronsu, og genturnar á Tambar rundaðu dagin av við at vinna gullið í kvinnustafettini. Tey, sum bóru bláa flaggið í dag, vóru Dánial, Hildur, Jan, [...]
Í gjár fekk Róðrarfelagið Knørrur sítt spildurnýggja fimmmannafar, sum Terji Reinert Jakobsen á Kjalnesi hevur smíðað. Tambar eitur vakri báturin, og stuttligt verður at fylgja við honum í summar. Tvær manningar fara at rógva. Ein gentumanning og ein smágentu- ella smádreingjamanning. Nú verður Tambar gjørdur klárur. Tað verður í Evensens pakkhúsi, har Róðrarfelagið Knørrur heldur [...]
Í einum kjallara á Kjalnesi í Kollafirði stendur Tambar, nýggja fimmmannafarið hjá Róðrarfelagnum Knørri. Tað er Terji Reinert Jakobsen, sum smíðar, og nú eru flábondini íkomin og remmuborðið og rimin eftir at laða. Tað var í summar, at Róðrarfelagið Knørrur gjørdi av at byggja nýtt fimmmannafar aftur at teimum báðum, sum felagið longu hevur, Píli [...]
Nevndin í Róðrarfelagnum Knørri boðar við hesum til aðalfundar fríggjadagin 29. desember klokkan 17 í hølum felagsins í Tollbúðini. Skrá fyri aðalfundin: 1. Val av orðstýrara og fundarskrivara 2. Formansfrágreiðing frá farna ári 3. Góðkenning av roknskapi 4. Innkomin mál 5. Val av nevnd, tiltakslimum og grannskoðara 6. Ymiskt Uppskot til atkvøðugreiðslu skulu sendast við [...]
Posted in tiltak, tíðindi |
Felagið heitir somuleiðis støðugt á tey vaksnu um at gera tað sama. Formaður felagsins, Sámal Kristiansson, var í 3-2 og greiddi frá. > Hoyr innslagið. > Les eisini: Róðrarfelagið Knørrur er eitt trygt róðrarfelag


text:
Vit eru sostatt farin undir at tillaga okkara undirvísing í FFM til CEFR krøvini - tað er evropisku sundurbýtingina eftir førleika. Í summar keypti eg nakrar skúlabøkur til hesa undirvísing, sum tey brúka í Noreg. Ein tekstabók og ein uppgávubók til hvørt stigi.
Bøkurnar kalla lærugreinina "norsk og samfunnskunnskap", og vit síggja, at Noreg er alla tíðina annar tráðurin.
Sera áhugavert at síggja, hvørji evni tey velja, og hvussu progressiónin er. Tíbetur síggi eg, at mín byrjanarbók VÆLKOMIN líkist hesum frálíku bókum, tó als ikki í øllum og als ikki í myndatilfarinum. Hesar norsku eiga at vera nakað dýrar at framleiða, hugsi eg.


text:
Posts By Brynhild Dam
Skráin fyri sunnudagsskúlan í Álaborg22/08/2018 | Brynhild Dam
Endiliga byrjar føroyski sunnudagsskúlin aftur í Álaborg.
Sunnudagsskúlin verður annaðhvønn sunnudag (t.e. í støku viku) frá kl. 11.00-12.00 í hølum okkara á Forschhammersvej 5-7, Aalborg. Dyrnar lata upp kl. 10.45.
Á sunnudagsskúlanum syngja vit lovsong, lesa úr … Les meira...
Álaborg søkir eftir sjálvbodnum eftir summarferiuna11/06/2018 | Brynhild Dam
Eftir summarferiuna verður aftur tørvur á fleiri sjálvbodnum hjálparfólki til føroyingafelagið í Aalborg. Øll tiltøk og alt virksemi í føroyingafelagnum í Aalborg er bygt á sjálvboðið arbeiði, og tískil vil nevndin kalla inn fleiri sjálvboðin hjálparfólk til seinnu helvt av … Les meira...
Limaskapur og ágóðar í 201808/06/2018 | Brynhild Dam
Tey, sum hava fylgt við á heimasíðu og Facebook síðu okkara teir seinastu mánaðarnar, vita, at Álaborg hevur gjørt avtalur um avsláttur í samband við limakortið.
Nevndin ynskir nemliga, at limirnir í Álaborg skulu fáa fleiri ágóðar av at vera … Les meira...
Limir í Álaborg fáa avsláttur til at spæla minigolf hjá Aalborg Minigolf Klub23/05/2018 | Brynhild Dam
Í 2018 fáa limir í Álaborg høvi at spæla minigolf fyri 20 kr. per spæl hjá Aalborg Minigolf Klub, sum heldur til á Lerumbakken 11 í Nørresundby.
Fyri at fáa avsláttur, skulu limir vísa galdandi limakort frá 2018 og harafturat … Les meira...
Avtala um atgongdaravsláttur í Fun-Park Hirtshals16/05/2018 | Brynhild Dam
Umframt samstarvsavtalu við GoBoat Aalborg, Springeren Maritimt Museum og Forsvars- og Garnisonsmuseum hevur nevndin í Álaborg hervið eisini gjørt eina avtalu um avsláttur til Fun-Park í Hirtshals. Í 2018 fáa limir í Álaborg nevniliga 15 kr. í avsláttri til atgongdargjaldið … Les meira...
Samstarvsavtala við Aalborg Forsvars- og Garnisonsmuseum14/05/2018 | Brynhild Dam
Álaborg hevur hervið gjørt samstarvsavtalu við Aalborg Forsvars- og Garnisonsmuseum fyri 2018. Avtalan fevnir um, at limir í føroyingafelagnum í Aalborg fáa 20% í avsláttri av atgongugjaldinum við at vísa limakortið á savninum. Hetta er triðja samstarvsavtala, sum gevur limum … Les meira...
Verjurøða Holubúgvans til Aalborg!08/05/2018 | Brynhild Dam
Endiliga kann Álaborg avdúka, at Verjurøða Holubúgvans verður sýndur í Aalborg 23. mai 2018 á ‘Det Hem’lige Teater’.
Verjurøða Holubúgvans er ein skemtileikur, ið er mest spældi einmannsleikurin á Broadway. Leikurin, sum er týddur til heili 50 mál, er … Les meira...


text:
Johild á netverksfundi innan Nordkvist
Í seinastu viku luttók Johild Dulavík, lestrarvegleiðari á Sjúkrarøktarfrøðideildini, á ársfundi í Svendborg.
Talan var um netverk innan Nordkvist, við umboðum frá øllum sjúkrarøktarfrøðiskúlum í Norðanlondum.
Høvuðsendamálið við netverksarbeiðnum er at skapa møguleikar fyri skiftislesna fyri lesandi og undirvísarar.
Í vár vóru 2 lesandi úr Bodø í starvsvenjing á Landssjúkrahúsinum, hetta í 8 vikur. Tað er møguleiki fyri at fara til grannalondinum sum skilftislesandi á eind 7, 8, 12 og 14 á sjúkrarøktarfrøðiútbúgvingin.
Til ber at lesa nærri um Nordkvist netverkið HER
-
19.11.2018 Føroyamálsdeildin Søgu- og samfelagsdeildin FróðskapurFróðskaparrit nr. 64 er komiðFróðskaparrit nr. 64 í røðini er prentað við sjey vísindalig...
-
17.11.2018 Setrið Søgu- og samfelagsdeildinHallbera F. West vart ph.d. á FróðskaparsetrinumFríggjadagin 16. november vardi Hallbera F. West ph.d.-ritge...
-
14.11.2018 Søgu- og samfelagsdeildinHallbera West fer at verja ph.d.-ritgerðTil ber at fylgja hesum við streaming á HESIN LEINKJU Fróðs...


text:
Ventilatión til eitt rúm, ið bæði blæsur inn og sýgur út samstundis.
Fyrr 9.750,-
Nú einans: 4.875,-
Beint nú hava vit eitt tilboð, um ein keypir 5 stk termostatar
Fyrr: 2.250,- krónur
Nú: 1.800,- krónur
Fá -20% av øllum tilfari til skjóting við keyp av eini byrsu.
Dickinson pumpgun, sum fyrr kostaði
3.875,-
Kostar nú: 2.990,-
Green Gobbler reinsar allar frárenningar, so sum vask, wc og brúsu. Green Gobbler er harafturat vinarligt móti umhvørvinum.
Einans 99,-
Vit hava alt tað, sum krevst til eina hitaskipan. Ketlar og hitapumpur. Eisini hava vit alt tilfar, rør og fittings, gólvhitaskipanir, sirkulatiónspumpur, radiatorar og termostatar.
Vit hava breitt úrval av alskyns ventilatiónskipanum. Vit selja m.a. Nilan, IKM, Genvex og Danfoss luftskiftisskipanir. Hartil hava vit eisini alt tilfar, ið skal til.
Vit hava breitt úrval av baðirúmsmøblum, vegghongd wc og brúsuveggir. Umframt hetta hava vit hópin av handklæðisturkarum, gos- og baðikør og baðirúms- og køkskranar.
Til arbeiðstakarar bjóða vit alt innan kloakk og vatnleiðing. Hetta umfatar eisini brunnar av ymiskum slag, kloakkrør, reinsiverk til sethús, brunngóðs og kantarsteinar.
Brennur tú fyri einum reinum umhvørvi, so hava vit orkuloysnirnar. Við einari hitapumpu ber til at sleppa undan oljuni. Eisini hava vit aðrar loysnir, ið kunnu minka um orkunýtsluna.
Vit hava breitt úrval av útgerð innan veiðu- og fiskireiðskap. Vit hava byrsur og patrónir og tilhoyrandi útgerð. Eisini hava vit sleingitráður, neilon og pilkar, lakaíløt og vakumpakkimaskinur.
Nýtt baðrúmstilhoyr
07-11-2018
London er ein nýggj røð av baðirúmstilhoyri frá Ridder.
Green Drain
06-11-2018
Er eitt nýtt luktlás, ið kann setast í flest øll sløg av gólvfrárenningum. Vit hava 5 ymiskar støddir á goymslu.
BARNA WC SETUR
26-10-2018
Vit hava setur til vanlig WC, so tað er lætt hjá børnum at sita á kummuni.


text:
Afturvendandi tiltakið Markleys Útbúgving veðrur Norðurlandahúsinum 13. september kl. 09.00-15.15.
Útbúgving hevur ongantíð verið meira umráðandi enn nú, og møguleikarnir hava ongangtið verið fleiri. Sama hvat tú velur, so ræður um at fáa sær eina útbúgving. Vel millum fjølbroyttu møguleikarnar í Føroyum – ella far í onnur lond og fá tær útbúgving. Tað er hetta Mú – MARKLEYS útbúgving – leggur dent á.
Tiltakið er ókeypis og alment. Tiltakið er ætlað fráfaringarflokkunum í miðnámsskúlunum og øllum øðrum, sum umhugsa at fara undir eina útbúgving.
LES FJØLBROYTTU SKRÁNNA HER: ask.fo/MU/skra/


text:
Nú er at verja borg
17. juni 2015
Eftir seinastu veljarakanningina er ein stór mobilisering av veljarum farin í gongd.
Tað, sum fer fram hesar avgerandi tímarnar áðrenn fólkatingsvalið, er, at aðrir flokkar – og enntá fjølmiðlar – royna at fáa øði í grindina.
Hjá Sambandsveljarum ræður um at sláa kalt vatn í blóðið og halda fast um sambandsvirðini og minnast til úrslitini, sum Sambandsflokkurin á Christiansborg hevur framt fyri Føroyar.
Standið saman um Sambandsflokkin og tann góða politikkin, har ið vit útvikla Ríkisfelagsskapin og menna føroysk rættindi.
Bárður Nielsen
Næstformaður og valevni Sambandsfloksins til fólkatingsvalið
RN
Aftur


text:
Sambart §5 stk 11 í lógini um vinnuligan fiskiskap er Havstovan fyrisitingarliga skipað undir landsstýrismanninum og letur landsstýrismanninum upplýsingar viðvíkjandi støðuni í fiskastovnunum og vísindarligar tilráðingar og metingar samsvarandi endamálinum í hesi lóg.
Havstovan skal eisini á hvørjum ári innan 15. juni lata landsstýrinum tilráðing um talið av fiskidøgum komandi fiskiár.
Í hesum pettinum av heimasíðuni verða tilmælini síðstu árini at finna. Eisini verða tilmælini frá ICES fyri teir fiskastovnar sum hava áhuga fyri føroysk fiskiskip at finna her.


text:
06. Nov 2018
Suðuroyar Sjónleikarafelag sýnir kenda familjuleikin "Klintrimús og hini dýrini í Vallbakkaskóginum" hjá Thorbjørn Egner, sum Eyðun Johannesen hevur týtt til føroyskt. Klæmint H. Isaksen er leikstjóri, og Nicolaj Falck hevur gjørt pallmyndina.Framførslurnar verða í mentanarhúsinum SALT á Drelnesi, ið er sera vælegnað til sjónleik.Fyrsta sýning...
31. Okt 2018
HEDDA GABLER - Í BÝRÁÐSHÚSINUM Í NORÐRAGØTU FRÁ 2. NOVEMBERUm leikin:Júst heimkomin av brúðarferð í 6 mánaðir, upplivir vakra og sjálvsikra Hedda, at hon er fangað í eini inniklemmandi, keðiligari og smáborgarligari verð. Tá hon so hoyrir at gamla flamma hennara, Eilert Lovborg, er vendur...
29. Okt 2018
Ein jólagysari útsettur fyri pumpiorgul, fagott og violin. Heimskenda søgan hjá Charles Dickens á Tjóðpallinum. ‘Eitt Jólaævintýr’ er bæði filmað og pallsett fleiri ferðir, og flestu munnu kennast við søguna um hin harðrenda og gíriga Scrooge, sum eina jólanátt fær eina sjáldsama vitjan og...
10. Okt 2018
”Eg upplivdi at andin hjá Dario Fo sveimaði yvir hesi sýningini: politisk, provokerandi, klovnaleikur – og tað er ikki smávegis rós” Soleiðis skrivar íslendski ummælarin Silja Aðalsteinsdóttir um leikin Shhh!, sum verður vístur í Norðurlandahúsinum 20. oktober. Shhh! er ein hugtakandi og...
10. Okt 2018
Sjónleikaradeildin í Losjuni fer í næstum at framføra enn ein heimskendan klassikara, men hesaferð er pallsetingin heilt serlig og slóðbrótandi. Leikurin verður nevniliga framførdur í Býráðshúsinum í Norðragøtu. Myrka tíðin merkir sjónleikur í Gøtu, og í ár er einki undantak. Sjónleikaradeildin í Losjuni fer...
05. Okt 2018
Í sambandi við at Havnar Sjónleikarfelag fyllir 100 ár í ár, sýnir felagið í hesum døgum leikin Jørundur Hundadagakongur, eftir Jónas Árnason.Leikurin, ið er bygdur á eina av mest merkisverdu hendingum í søgu Íslands, er ikki ein sannsøguligur leikur, men er tað, ið høvundurin kallar...
16. Jul 2018
Í ár verður tann 10. NEATA Festivalurin í Anykschiai í Litava í døgunum 31. juli - 5. august. Heitið á festivalinum er "Traditions Create Future". Sum limur í NEATA er MáF eisini saman við øllum hinum NEATA limalondunum boðin at luttaka við leikbólki. MáF...
11. Jul 2018
EDERED er ein felagsskapur, ið skipar fyri barna-/ungdómstiltøkum í samband við sjónleik. Endamálið hjá felagsskapinum er at menna millummentarligt arbeiði innan drama og sjónleik fyri børn/ung í Evropa. Tiltakið fevnir m.a. um sjónleikaraskeiðir av ymiskum slag og framførslur, har børn/ung í aldrinum 13-15 ár,...


text:
Orð: Samuel Francis Smith
Lag: Hugh Henry McGranahan
Týtt: Victor Danielsen
1. Tá ið summar er liðið, og heystdagur við,
bøn og prædika ljóða ei meir,
tá ið eingin rødd boðar um náði, um frið,
og Frelsarin kallar ei fleir –
ja, tá summar er liðið, og heystdagur við,
áh, ert tú tá har,
har sum sól altíð sær,
og syndbylgjan longur ei slær?
2. Tá ið Andans rødd síðstu ferð rópt hevur her,
hin rødd, eftir sálunum spyr,
tá hin bjargandi hondin ta seinastu ferð
hevur bankað á syndarans dyr –
ja, tá summar er liðið, og heystdagur við,
áh, sig, skalt tú tá
tína gullhørpu slá
tí himmalsku strondini á?
3. Tá ei syndarar meir gerast hvítir sum snjó –
tann tíð, hon kann koma so brátt –
vinur, skalt tú tá søkka í brúsandi flóð,
fara út í ta ævigu nátt? –
Ja, tá summar er liðið, og heystdagur við,
áh, sælur tá tann,
sum, tá alt annað svann,
átti Jesus og trúði á hann!


text:
Frítíð og mentan
Her fært tú eitt yvirlit yvir, hvørjir møguleikar og tilboð, Eysturkommuna kann bjóða á frítíðar- og mentanarøkinum. Tað veri seg innan tónleik, sjónleik, ítrótt, trúarlív og fornminnir.
Her fæst eisini kunning um, hvussu og nær møguleiki er at vitja áhugaverd støð í kommununi, eins og upplýsingar um, hvussu søkjast kann um stuðul til frítíðarvirksemi.
Stuðulsreglugerð til mentanar- og frítíðarvirksemi
Eysturkommuna veitir á hvørjum ári stuðul til endamál, ið eru viðkomandi fyri Eysturkommunu. Eysturkommuna stuðlar sum heild bert borgarum, sum hava skrásettan bústað í kommununi, tó kann stuðul játtast, tá mett verður, at persónar/tiltøk umboða Eysturkommunu á serligan hátt.
Stuðulsøkini eru hesi:
- Rakstur og húsastuðul til feløg
- Skúlavitjanir, ferðir (bólkar og einstaklingar)
- Útgávuvirksemi
- Onnur mentanarlig tiltøk
Stuðulin hevur til endamáls at tryggja raksturin hjá stovnum og feløgum, og hartil stimbra til samstarv og sambond millum borgarar í Eysturkommunu og útheimin, og her er einamest talan um skúlaflokkar, ítróttarbólkar ella tónleikabólkar.
Tá ið tað snýr seg um útgávuvirksemi, snýr stuðulin seg í høvuðsheitum um keyp av ávísari nøgd av bóka- og fløguútgávum. Í serligum føri kann Eysturkommuna stuðla útgávuvirksemi frá byrjan.
Er talan um onnur mentanarlig tiltøk, tekur mentanarnevndin, í hvørjum einstøkum føri, støðu til, um kommunan gongur umsóknini á møti.
Avgerð um stuðul
Mentanarnevndin avger, hvør fær stuðul. Um talan er um stuðul, sum er hægri enn 25.000 kr., skal málið leggjast fyri býráðið til støðutakan.
Er talan um stuðul, sum ikki kann verða latin eftir hesi reglugerð, kann mentanarnevndin leggja málið fyri býráðið.
Umsóknarfreistir
Fyri at reglugerðin um stuðul til frítíðarvirksemi skal vera rúmligari og neyvari, verða tvær umsóknarfreistir á hvørjum ári – 1. februar og 1. september.
Mannagongd fyri umsøkjarar
Umsøkjarar skulu brúka oyðiblaðið “Umsókn um stuðul til mentanar- og frítíðarvirksemi”, ið finst her.
Oyðiblaðið skal sendast til studul@eystur.fo. Umsóknin verður síðan løgd fyri mentanarnevndina til støðutakan.
Umsøkjarar fáa svar í seinasta lagi 4 vikur eftir umsóknarfreistin er farin.


text:
Jólaborðhald 19. desember kl. 19 í Mettustovu. Tilmelding innan 16. des.
Í summar samtykti aðalfundurin hjá Amnesty International eina resolutión, sum staðfestir, at ynski er at avkriminalisera sexarbeiðið. Kvinnufelagið setir stór spurnartekin við hesa avgerð, og í tí sambandi hava vit bjóðað Amnesty International Føroya Deild í Mettustovu 23. november. Á fundinum mánakvøldið luttekur Katrin á Neystabø, aðalskrivari í Amnesty Føroya Deild. Katrin fer at greiða…
Kvinnufelagasamskipan Føroya boðar nú til ársfund á Glyvrum. Allir limir í Kvinnufelagnum eru hjartaliga vælkomnir at koma við á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. Limir í Kvinnufelagnum, sum ynskja at luttaka, kunnu boða Kvinnufelagnum frá, um vit eru fleiri, so kunnu…
Javnstøðunevndin hevur í samstarvi við Nám givið út nýggja bók Tvey kyn – ymsar støður, sum Kristianna Winther Poulsen, MSc, og Hans Pauli Strøm, sosiologur, hava skrivað og lagt til rættis. Bókin er ætlað til undirvísing í samfelagsfrøði á miðnámi, men kann eisini brúkast til eldru flokkarnar í fólkaskúlanum. Bókin er skipað í sjey ymisk…


text:
Profile
Blog
Photos
Videos
Heyhey!:)
Hesaferð fer bloggurin at snúgva seg um Airlie Beach og Whitsundays :) Vit fóru sum sagt í síðsta bloggi sera spentar við bussinum frá Kroombit Cattle Station til Airlie Beach, tí her skuldu vit møtast við Gurið og Gunnvu. Vit høvdu glett okkum sera nógv til at møta teimum, tí ikki bert var tað langt síðan vit høvdu sæð tær, men eisini tí at vit gleddi okkum til at møta fólki, ið kendu ein og so kundu vit endiliga tosa føroyskt við onkran aftur. Hetta høvdu vit, fyriuttan skype, ikki gjørt síðan New York, tá vit møttu Emil og Andrias. Eftir 10 tímar í bussi komu vit so endiliga til Airlie Beach um 17-tíðina. Vit checkaðu inn á hostellið, og fyri at dríva tíðina, til Gurið og Gunnvá skuldu koma, fóru vit undir brúsuna, rakaðu bein og tað heila, og tað endaði faktiskt við at vit keddu okkum so nógv, at vit fóru at gera búkøvilsir o.s.fr. :p At enda orkaðu vit ikki at sita á kamarinum longur, so vit fóru út at ganga ein túr. Komnar beint útum hostellið runnu vit okkum inn í Gurið og Gunnvu, og tit kunnu ætla vit vóru glaðar. Vit hálsfevndust fleiri ferðir og kundu næstan ikki trúgva, at vit endiliga vóru saman aftur. Tær checkaðu síðani inn, fóru undir brúsuna og so fóru vit niðurundir her á hostellinum at eta. Aftaná at hava etið sótu vit eina løtu og prátaðu um alt, ið vit høvdu uppliva inntil víðari :)
Dagin aftaná skuldu vit so byrja túrin út á Whitsundays-oyggjarnar. Veðrið var strálandi, sólin skein oman og niðan. Vit fóru á kontórið fyri at heinta okkara bordingpass til bátin, og har fingu vit at vita, at vit vóru blivnar uppgraderaðar til ein størri og betur bát, tí tað vóru ikki nokk av fólki á okkara báti. So har høvdu vit akkurát fingið 100 dollars ókeypis - ikki so galið at byrja morgunin soleiðis :) Vit fóru síðani at eta morgunmat, keypa okkum okkurt lekkurt at hava við umborð á bátin og síðani sótu vit bert og brúktu tíðina, til báturin fór. Tá klokkan nærkaðist tvey, bryjaðu vit so at ganga oman til bátin, har vit skuldu checka inn, áðrenn klárt var at fara umborð. Báturin vit skuldu við tók 53 ferðafólk, og var rímuliga stórur. Beinavegin man kom umborð sá man, at hetta nokk skuldi blíva ein góður og stuttligur túrur. Arbeiðsfólkini umborð vóru sera lívlig og fyrikomandi. Tað fyrsta vit gjørdu, tá vit komu umborð, var at fáa eitt sindur av upplýsing um, hvussu alt fyrigekk umborð, hvat var loyvt og hvat ikki var loyvt, hvussu skráin var fyri næstu dagarnir o.s.fr. Síðani settu vit okkum at spæla kort eina løtu, americaner sjálvandi - deiligt var at spæla americaner aftur, tað høvdu vit saknað :) Vit fingu lekkran mat kl.18.30, og síðani sótu vit á dekkinum og hugnaðu okkum og høvdu nakrar stuttligar kappingar, áðrenn leiðin gekk í song á midnátt.
Morgunin eftir skuldu vit upp kl. 06.30 at eta morgunmat. Aftaná morgunmatin fóru vit á Whitehaven strondina, sum er blivin vald til heimsins næstlekkrastu strond (lekkrasta strondin í heiminum finnist á phi phi oyggjunum í Thailandi, har vit eisini fara um nakrar vikur, hehe). Á Whitehaven gingu vit fyrst til eitt stað, har vit kundu hyggja yvir strondina og oyggjarnar, har rundan um. Hetta var eitt fantastisk útsýnið, lekkurt vatn og hvítar strendur. Aftaná løgdu vit okkum á strondina og slappaðu av eina løtu, og síðani gingu vit eitt sindur runt og hugdu, áðrenn vit fóru aftur á bátin at eta døgurða. Á strondini sóu vit bæði hajar og sting-rays. Aftaná døgurðan skuldu vit so út at snokla yvir Great Barrier Reef; hetta var einki minni enn fantastiskt og vit fingu sæð eina rúgvu av ymiskum litríkum fiskum & flottum koralrivi. Vit skilja væl, at Great Barrier Reef er valt til eitt av heimsins 7 undrum. Vit snorklaði í uml. tveir tímar, áðrenn vit fóru aftur á bátin, har vit løgdu okkum á dekki at sóla okkum, fóru undir brúsuna og síðani at eta. Á veg umborð á bátin aftur sóu Una og Gurið eina kempi skildpaddu! :) Um kvøldið sótu vit so aftur á dekkinum og hugnaðu okkum í góða veðrinum, spældu spøl og sovorðið nakað. Sera skeg var eisini at síggja delfinar svimja rundan um bátin, hetta var fyrstu ferð vit báðar sóu delfinar:)
Næsta dagin skuldu vit so aftur upp tíðliga at eta morgunmat og so at snorkla. Heraferð fóru bert vit báðar avstað - Gurið og Gunnvá orkaðu ikki. Hetta var ikki sama stað sum dagin áðrenn - her vóru fleiri og størri fiskar enn dagin áðrenn, men her vóru tó ikki so nógv sløg. Tá vit skuldu hoppa av speedbátinum sóu vit ein hval av einum fiski (hann var uml. 1 1/2 metur) - fiskurin eitur Elvis og hann er blivin fóðraður í tíggju ár, soleiðis at hann altíð er sama stað. Vit fingu eitt lítið flipp og tordu ikki úr bátinum, men tað endaði við at vit blivu skumpaðar í og so máttu vit bara klára tað. Hetta var allíkaval eitt feitt upplivilsi, fiskar vóru allastaðni og svumu enntá inn í brillurnar hjá okkum, hehe :) Harafturat komu vit sera tætt at Elvis :) Nú var so tíð til at fara aftur í land, men áðrenn lógu vit eina løtu og sólaðu okkum og so fingu vit at eta.
Komnar í land aftur vóru vit ótrúliga vælnøgdar við túrin og fóru glaðar aftur á hostellið. Vit løgdu okkum beint at sova, tí vit høvdu ikki fingið nógvan svøvn seinastu dagarnir, og síðan fóru vit at gera okkum klárar til after-party við fólkunum frá bátinum :) Hetta gjørdist eitt sera hugnaligt kvøld!!:D Áðrenn vit løgdu okkum at sova settu vit okkum fyri ikki at seta vekkarin, men bara sova, inntil vit sjálvar vaknaðu. Hetta hevði við sær, at vit ikki fóru upp fyrrenn kl. 14. Vit mugu hava verið nakað troyttar, hehe :p Henda dagin pissaði tað niður, so vit gjørdu ikki tað stóra. Fingu okkum "morgunmat", slappaðu av, hugdu eftir sjónvarp, spældu kort & so fóru vit at keypa inn til náttaran. Gunnvá & Gurið fingu sær pasta við tun & mais, og Malan & Una, haldið tykkum nú fast, spaghetti við kjøtsós :p Eftir hetta spældu vit aftur kort eina løtu, fóru niðurundir at vita, um nakað fólk var har (tað vóru tað ikki), og so fóru Gurið, Gunnvá & Una út ein túr. Vit tríggjar høvdu tað fantastiska skeg, og komu ikki heim fyrr enn langt út á náttina:D Malan lá í songini við migrenu, so hon fekk ikki komi við :/ Morgunin eftir fóru vit tíðliga upp at skype'a, og so fóru vit 4 ein túr í býin at hyggja eftir klæðum. Una fann sær ein kjóla, Gunnvá eitt shorts og ein topp & Malan ein niðurdeil :) Síðan fóru Gurið & Gunnvá í kamarið at pakka ryggsekkarnar, tí nú skuldi tær skjótt við bussinum víðari, øv bøv!!:( Við gjørdu okkum tortillas allar 4 sum farvæl-døgurða, og so var tíð at siga farvæl. Hetta var einki stuttligt og tað var ikki frítt, at nøkur tár vórðu feld :( Vit hava havt eina heilt fantastiska viku saman við teimum báðum; hava flent, prátað & tvætla fyri allar pengarnar :D Tit kunnu ætla, hvussu stuttligt tað var fyri 4 vinkonur at verða saman hinumegin jørðina! Og tað var eisini heilt ótrúliga stuttligt at verða saman við teimum úti á Whitsunday oyggjunum - hava veruliga fingið minnir fyri lívið saman við teimum :) Eftir at hava sagt bei, fingu vit at vita, at vit báðar ikki sluppu til Cairns morgunin eftir sum ætlað, tí har er yvirflóð og vegirnir eru lukkaðir. Øv umaftur! So vit fóru út & keyptu okkum okkurt lekkurt, og so lógu vit í songini og hugdu eftir sjónvarp alt kvøldið :) Morgunin eftir svóvu vit til klokkan 10, og so fóru vit upp at fáa okkum morgunmat. Eftir hetta lógu vit og slappaðu av eina løtu, áðrenn vit fóru ein túr út í býin fyri at dríva tíðina (keðiligt at verða strandaður), keyptu okkum bøkur osv. Komnar aftur á hostellið skrivaðu vit blog & fóru so at gera okkum náttara. Nú liggja vit so á hostellinum og hyggja eftir sjónvarp, og vóna so inniliga, at vit sleppa avstað herfrá í morgin (tað sær tó ikki alt ov gott út). Ikki er nógv annað at gera enn at vóna tað besta :D
Hetta var tað fyri hesuferð! Vónandi hava tit tað gott har heima :) Vit síggjast um bert 4 vikur!
Klemm, Malan & Una
- comments
Jonny Hey tit báðar! Deiligt at lesa tykkara blogg. Havi saknað at hoyrt um tykkara túr saman. Eg kann ikki ætla hvussu deiligt tað hevur verið fyri tykkum allar fýra at veri saman aftur. Havið tað gott og góðan túr víðari til Thailand :)


text:
- Tíðindi, mentan og ítróttur
Gimme 90 ár: Lívið er ein gáva
Tak niður
"...Hevur tú ringa tíð?" spyr Gimme, tá vit sessast á Essabarr, ið fyrr æt Café Natúr. "Nei, tað havi eg ikki". "Okey, tí eg havi bara tíð", svarar Gimme.
Gongur tá á Havnargøtum seinnapart, hevur tú ivaleyst sæð hann. Gimma. Hann eitur Hjalgrím Martin Hansen, men vil bara verða nevndur Gimme.
Gimme er upprunaliga av Slættanesi, men bygdi sær hús í Rituvík. Fyri trimum árum síðani brendu húsini í grund. Húsini, Gimme hevði búð í áleið 60 ár. Hann býr tí á Signabø hjá ein av synunum. Hann er ikki beiskur av sinni. Hann elskar lívið. Hvønn dag fer hann við bussinum til Havnar, har hann byrjar á Essabarr. Fær sær eina øl og síðani gongur hann gjøgnum allan miðbýin. Eftirhondini er Gimme blivin ein býarmynd. Hann er ikki smæðin og prátar við øll, ið hava hug at práta.
Gimme fylti 90 ár í dag, men tað órógvaði ikki gerandis-rutuna, sum hann fer eftir hvønn dag.
Sí eisini


text:
- Tíðindi, mentan og ítróttur
Tikin fyri rúsdrekkakoyring
Trý fólk vóru í nátt tikin fyri rúsdrekkakoyring.
Um fimm tíðina í morgun, var ein kvinna tikin í Havn, og lítla løtu seinnu var ein onnur kvinna steðga, og tær verða báðar skuldsettar fyri rúsdrekka koyring.
Tað verður ein maður í Klaksvík eisini, løgreglan steðgaði honum umsjey tíðina í morgun.
Annars var friðarligt í býnum í Havn, hóast nógv fólk var í býnum. Løgreglan koyrdi onkran fullan heim, og onkrastaðni høvdu fólk hug at fara til hendurs, men løgreglan fekk steðgað tí, áðrenn tað kom so langt.
Sí eisini